sagorsarker/bangla-wikipedia huggingface dataset:
অমর সঙ্গী

অমর সঙ্গী ১৯৮৭ সালের একটি ভারতীয় বাংলা চলচ্চিত্র। এই ছবিটি পরিচালনা করেছেন পরিচালক সুজিত গুহ। চলচ্চিত্রটিতে প্রধান ভূমিকায় অভিনয় করেছেন প্রসেনজিৎ চট্টোপাধ্যায় এবং বিজয়েতা পণ্ডিত। বাপ্পী লাহিড়ী এই চলচ্চিত্রের গানগুলো রচনা করেছেন। এটি ভারতীয় বাংলা চলচ্চিত্র ইতিহাসে বৃহত্তম ব্লকবাস্টার চলচ্চিত্রের অন্যতম। বিশেষ করে ছবিটি জনপ্রিয়তা পেয়েছিল সঙ্গীতের জন্য । কিশোর কুমার এর গাওয়া "চিরদিনই তুমি যে আমার" গানটি আজও বিখ্যাত হয়ে আছে। এই চলচ্চিত্রের পর প্রসেনজিতের ক্যারিয়ার রাতারাতি জনপ্রিয়তা পেয়ে যায় এবং বর্তমানে তাঁকে এই শিল্পে কিংবদন্তি অভিনেতা হিসেবে ধরা হয়।
চলচ্চিত্র টি ভারতীয় বাংলা চলচ্চিত্র ইতিহাসে বৃহত্তম ব্লকবাস্টার চলচ্চিত্রের অন্যতম।ছবি টি তৈরি করতে ব‍্যায় হয় ৮ লাখ টাকা আর ছবিটি বক্স অফিসে আয় করে ৮৬লাখ টাকা রাতারাতি বাংলা ছবির হাল পাল্টে যায় ছবিটি টানা ৭৫ সপ্তাহ চলে একটা রেকর্ড তৈরি করছে যেটা এখন পর্যন্ত কোনো বাংলা ছবি ভাঙতে পারেনি,এবং সেই ছবির সুবাদেই প্রসেনজিৎ এর প্রথম ম‍্যাইনে প‍্যায়র কিয়া নামক কোন হিন্দি ছবির অফার আসে কিন্তু তিনি প্রত্যাখ্যান করায় সালমান খানের অভিষেক হয়।
নাপিত্তাছড়া ঝর্ণা

নাপিত্তাছড়া ঝরনা বাংলাদেশের চট্টগ্রামের মিরসরাইয়ের পাহাড়ে অবস্থিত একটি জলপ্রপাত।
এখানে যে তিনটি ঝরনা রয়েছে সেগুলি হলো কুপিকাটাখুম, মিঠাছড়ি এবং বান্দরখুম। বান্দরকুমকে অনেক সময় বান্দরিছড়া বলে অভিহিত করা হয়। কুপিকাটা খুমের ডানপাশে বেশ কিছুটা উচুঁতে পাহাড়ে উঠে ডানদিক বরাবর হেঁটে সামনে এগিয়ে ঝিরিতে নেমে আরো এগিয়ে গেলে হাতের বাম পাশে আরেকটি ঝিরি পড়ে। এই ঝিরি ধরে এগিয়ে গেলে ঝিরির শেষে বাঘ বিয়ানী ঝরনা দেখতে পাওয়া যায়। সেই জলপ্রপাতটি দেখার পরে, আবার আগের পথ ধরে ফিরে আসলে এবং আগের ঝিরি ধরে এগিয়ে গেলে, কিছু সুন্দর ক্যাসকেড দেখা যায় এবং জলপ্রপাতের শেষে বান্দর খুম জলপ্রপাত দেখতে পাওয়া যায়। এই ঝরনাটি নাপিত্তা ছড়া ঝরনা নামে পরিচিত।
ঝরনাগুলোতে যাওয়ার যে ঝিরিপথ রয়েছে সেটাকে নাপিত্তাছড়া ট্রেইল বলে। এই ঝিরিপথ ছোট ছোট নুড়িপাথরে পরির্কীর্ণ। বর্ষা মৌসুমে ঝরনা ধারায় জলপ্রবাহ উপচে পড়ে। এ ঝরনার পানি শীতল। প্রপাতের সম্মুখবর্তী অংশ বেশ গভীর। এ এলাকায় ত্রিপুরা উপজাতীয়রা বসবাস করে। বাঢ়বিয়ানী ঝরনার অবস্থানও সন্নিহিত এলকায়।
চট্টগ্রাম-ঢাকা মহাসড়কের মিরসরাই উপজেলার খৈয়াছড়া ইউনিয়ন অন্তর্ভুক্ত নয়াদুয়ার বাজার এলাকায় এটির অবস্থান। মহাসড়ক থেকে নাপিত্তাছড়া ঝরনায় পৌছাতে ৫০-৬০ মিনিটের মত সময় লাগে।
পাহাড়ের কোল ঘেষে টিপরাখুম মধ্য দিয়ে এই ঝরনায় যেতে হয়। মূলত ত্রিপুরা আদিবাসীরা এখানে থাকে। তাই এর নাম হয় টিপরাখুম।
নিরভানা

নিরভানা () একটি বিখ্যাত ও জনপ্রিয় আমেরিকান রক ব্যান্ড। ১৯৮৭ সালের অক্টোবরে ওয়াশিংটনে গায়ক ও গিটারিস্ট কার্ট কোবেইন এবং ক্রিস্ট নভসেলিচ এই দল গঠন করেছিলেন। সাত বছরের ক্যারিয়ারে মাত্র তিনটি পূর্ণ দৈর্ঘ্যের স্টুডিও অ্যালবাম প্রকাশ করলেও, নিরভানাকে ইতিহাসে সবচেয়ে প্রভাবশালী এবং গুরুত্বপূর্ণ অল্টারনেটিভ ব্যান্ডগুলির মধ্যে বিবেচনা করা হয়। কোবাইনের মৃত্যুর পরে ১৯৯৪ সালে ব্যান্ডটি ভেঙ্গে গেলেও, তাদের সঙ্গীতের জনপ্রিয়তা কমেনি এবং আধুনিক রক অ্যান্ড রোল সংস্কৃতির উপর তারা প্রভাব বিস্তার করে চলেছে। 
এ পর্যন্ত বিশ্বজুড়ে তাদের ৭৫ মিলিয়নের বেশি অ্যালবাম বিক্রি হয়েছে। নিরভানা আমেরিকান মিউজিক অ্যাওয়ার্ড, ব্রিট অ্যাওয়ার্ড এবং গ্র্যামি অ্যাওয়ার্ড, পাশাপাশি সাতটি এমটিভি ভিডিও মিউজিক অ্যাওয়ার্ড এবং দুটি এনএমই অ্যাওয়ার্ড পেয়েছে।
ওয়াশিংটন রাজ্যের অ্যাবারডিন উচ্চ বিদ্যালয়ে পড়ার সময় গায়ক ও গিটারিস্ট কার্ট কোবেইন এবং বেজবাদক ক্রিস্ট নভসেলিচের পরিচয় হয়েছিল।
 ১৯৯১ সালের ক্রিসমাসের মধ্যে, "নেভারমাইন্ড" মার্কিন যুক্তরাষ্ট্রে এক সপ্তাহে ৪০০,০০০ কপি বিক্রি হয়েছিল। ১৯৯২ সালের জানুয়ারিতে, অ্যালবামটি মাইকেল জ্যাকসনের ডেঞ্জারাস অ্যালবামকে স্থানচ্যুত করে বিলবোর্ড অ্যালবাম চার্টের এক নম্বর স্থান লাভ করে এবং অন্যান্য অনেক দেশের চার্টে শীর্ষস্থান লাভ করেছিল। অ্যালবামটি শেষ পর্যন্ত মার্কিন যুক্তরাষ্ট্রে সাত মিলিয়ন কপি এবং বিশ্বব্যাপী ৩০ মিলিয়ন কপির বেশি বিক্রি হয়েছিল। নিরভানার হঠাৎ সাফল্য অল্টারনেটিভ রক জনপ্রিয় করার জন্য এবং হেয়ার মেটালের আধিপত্য শেষ করার জন্য কৃতিত্ব পেয়েছিল।
তাদের সবচেয়ে সফল গান "স্মেলস লাইক টিন স্পিরিট" ৮ মিলিয়ন কপি বিক্রি হয়েছে এবং সর্বকালের সর্বাধিক বিক্রয়ক্রীত একক সঙ্গীতের তালিকায় রয়েছে।
আরও জানার জন্য দেখুন নিরভানা ডিস্ক তালিকা
নাসির খান (বাংলাদেশী অভিনেতা)

নাসির খান (১৭ সেপ্টেম্বর ১৯৫৯ - ১২ জানুয়ারি ২০০৭) একজন বাংলাদেশী অভিনেতা। তিনি খলনায়কের চরিত্রে অভিনয় করতেন। নাসির খান পাঁচশতাধিক বাংলা চলচ্চিত্রে অভিনয় করেছিলেন। তার উল্লেখযোগ্য চলচ্চিত্রের মধ্য রয়েছে "বেদের মেয়ে জোৎস্না", "অন্তরে অন্তরে", "বিক্ষোভ", "এই ঘর এই সংসার", "পাগল মন" প্রভৃতি।
নাসির খান ১৯৫৯ সালের ১৭ সেপ্টেম্বর, পিরোজপুরের মঠবাড়িয়ায় জন্মগ্রহণ করেন। নাসির খানের তিন মেয়ে নাছিমা খানম মমতা, ফাহিমা খানম শর্মিতা ও মহিমা খানম নিশিতা।
নাসির খান পাঁচশতাধিক বাংলা চলচ্চিত্রে অভিনয় করেছিলেন। নাসির খান খলনায়ক হিসেবে বেশি পরিচিত। তার দেওয়া বিভিন্ন সংলাপ দর্শকদের মুখে মুখে এখনো শুনা যায়। "মামা বলতো ভাগ্নে বেশি লোভ করিসনে", "আমার দয়া আছে কিন্তু মায়া নাই", "কথা কম কাজ বেশি মানুষকে আমি বড় ভালোবাসি", "আমার দুঃখ আছে কিন্তু কষ্ট নাই", "মুরব্বি যা বলে বুদ্ধিমানরা সে মত চলে" এই সংলাপগুলো অন্যতম। নাসির খান অভিনীত চলচ্চিত্রের মধ্যে বেদের মেয়ে জোস্ন্যা, অন্তরে অন্তরে, বিক্ষোভ, এইঘার এই সংসার, ভন্ড উল্লেখযোগ্য। আলিফ লায়লা, সুপারম্যান, রবিনহুড ইত্যাদি বেশ কিছু শিশুতোষ চলচ্চিত্রে অভিনয় করে তিনি শিশুদের কাছেও জনপ্রিয় ছিলেন। কিন্তু তার কাজের স্বীকৃতি স্বরূপ তাকে কোন রাষ্ট্রীয় বা জাতীয় সম্মান দেওয়া হয়নি। নাসির খান ছাত্র জীবনে জগন্নাথ বিশ্ববিদ্যালয়ের ছাত্র সংসদের সাংস্কৃতিক সম্পাদক ছিলেন। তিনি বাংলাদেশ চলচ্চিত্র শিল্পী সমিতির সহ-সভাপতি ছিলেন। তিনি মৃত্যুর আগ পর্যন্ত বাংলাদেশ চলচ্চিত্র শিল্পী সমিতির সর্বাধিক ভোটে নির্বাচিত কার্যকারী সদস্য ছিলেন। মানুষের ভালোবাসায় সিক্ত নাসির খান ভক্তদের মাঝে বেচেঁ আছেন, যার স্বীকৃতি স্বরূপ তিনি যে এলাকায় বসবাস করতেন তা আজ নাসির খানের গলি নামে পরিচিত।
</div>
২০০৭ সালের ১২ জানুয়ারীতে ৪৭ বছর বয়সে মৃত্যুবরণ করেন।
ইউরেশীয় পিগমী শ্রীউ

রাতদিন উভয় সময়ে সক্ৰিয় থাকা, ইউরেশিয়ান পিগমী শ্রীউ সাধারণত লতাগুল্ম এবং পাতার ঝুপড়ীতে বাস করে এবং ক্ষুদ্র কীটপতঙ্গ এবং অমেরুদণ্ডী প্রাণী খেয়ে বেঁচে থাকে। গড়ে এর ভর হচ্ছে মাত্ৰ ৪ গ্ৰাম এবং ইউরেশিয়ান পিগমী শ্রীউয়ের দেহের মধ্যে সংঘটিত রাসায়নিক বিক্রিয়ার হার সবথেকে বেশি জীবদের মধ্যে একটি, সেজন্যে এদের প্ৰতি দুঘণ্টা বা এরকম নিয়মিত বিরতিতে খাদ্যগ্রহণ অবশ্যই প্ৰয়োজন পড়ে।
এদের প্ৰজনন কাল এপ্ৰিল থেকে আগস্টের মধ্যে। স্ত্রী শ্ৰীউ সাধারণত দু’টা থেকে আঠটা পৰ্যন্ত ছানা জন্ম দেয় এবং মাটির গর্তে অবস্থিত বাসায় এগুলোকে লালন পালন করে। এদের গৰ্ভকাল মাত্ৰ তিন সপ্তাহ। সেজন্য এরা বছরে পাঁচ বার বাচ্চা প্রসব করতে পারে। এদের জীবনকাল মাত্ৰ ১৫ মাস।
২০০৮ সালের এপ্ৰিল মাসে, আয়ারল্যান্ডে "গ্রেটার হোয়াইট টুথড শ্রীউ" আবিষ্কৃত হয়। যখন এই অন্তৰ্ভুক্তিকরণ হুমকির মুখে পড়া শিকারি পাখি, যেমন- লক্ষ্মীপেঁচা দের টিকিয়ে রাখবে, তখন ইউরেশিয়ান পিগমী শ্রীউ’র মতো ক্ষুদ্রতর দেশি প্ৰজাতির জন্য বিদেশি প্ৰজাতির স্তন্যপায়ীরা হুমকি হয়ে দেখা দিতে পারে।
ভ্যাসিলি ইভানচুক

ভ্যাসিলি মিখাইলোভিচ ইভানচুক একজন দাবা গ্র্যান্ডমাস্টার এবং বর্তমান তড়িৎ দাবা চ্যাম্পিয়ন।
১৯৮৮ সাল থেকেই তিনি দাবার একজন শক্ত প্রতিদ্বন্দী হয়ে ওঠেন এবং ৩ বার ( জুলাই ১৯৯১, জুলাই১৯৯২, অক্টোবর ২০০৭ ) বিশ্ব দাবার র‍্যাংকিং এ ২য় স্থান দখল করেন। প্রথম দশে নিজের অবস্থান পূনরুদ্ধার করার আগে তিনি ২০০৯ এর জুলাইয়ে ৩০ তম স্থান দখল করেছিলেন। এটিই ছিল তার সবচেয়ে বাজে অবস্থান।
তাকে বিশ্ব চ্যাম্পিয়নশিপ না জেতা সবচেয়ে মেধাবী দাবাড়ু বলা হয়।
ইভানচুক উইক-আন-জি, লিনারিস, টাল মেমোরিয়াল, জিব্রাল্টার মাস্টার্স সহ আরও টুর্নামেন্ট জয় করেন। তিনি ২০০৭ সালে বিশ্ব ব্লিটজ দাবা চ্যাম্পিয়ন এর খেতাব অর্জন করেন। ২০১৬ সালে বর্তমান বিশ্বচ্যাম্পিয়ন ম্যাগনাস কার্লসেন কে হারিয়ে তিনি দোহা, কাতারে অনুষ্ঠিত বিশ্ব তড়িৎ দাবা চ্যাম্পিয়নশিপ জয় করেন।
সারাহ অ্যালে

সারাহ এলিজাবেথ অ্যালে (; জন্ম: ৩ জুন, ১৯৮৪) নিউ সাউথ ওয়েলসের সিডনিতে জন্মগ্রহণকারী প্রথিতযশা অস্ট্রেলীয় প্রমিলা ক্রিকেটার। অস্ট্রেলিয়া ক্রিকেট দলের অন্যতম সদস্য তিনি। ঘরোয় ক্রিকেটে নিউ সাউথ ওয়েলস ব্রেকারের পক্ষে খেলে থাকেন। দলে তিনি মূলতঃ ডানহাতি মিডিয়াম পেস বোলার। এছাড়াও ডানহাতে ব্যাটিংয়ে অভ্যস্ত সারাহ অ্যালে।
২০১৬-১৭ মৌসুমের বিগ ব্যাশ মহিলা লীগ টুয়েন্টি২০ প্রতিযোগিতার দ্বিতীয় আসরে সিডনি সিক্সার্সের পক্ষে খেলেছেন। ঐ প্রতিযোগিতায় তিনি সর্বাধিক উইকেট লাভ করেন। এছাড়াও, চূড়ান্ত খেলায় সেরা খেলোয়াড়ের ট্রফি পুরস্কার পান। খেলায় তিনি চার উইকেট লাভ করে দলকে শিরোপা বিজয়ে প্রভূতঃ সহায়তা করেন।
২০১৭ সালের আইসিসি মহিলা ক্রিকেট বিশ্বকাপকে ঘিরে ১৮ মে, ২০১৭ তারিখে মেগ ল্যানিংয়ের অধিনায়কত্বে ১৫-সদস্যের অস্ট্রেলীয় দলের সদস্যদের তালিকা প্রকাশ করা হয়। এতে তিনিও অন্তর্ভুক্ত হন।
নিকি বেলা

স্টেফানি নিকোল গার্সিয়া-কোলাস (জন্ম: নভেম্বর ২১, ১৯৮৩) হলেন একজন মার্কিন পেশাদারি কুস্তিগির, অভিনেত্রী এবং মডেল। তিনি বর্তমানে ডাব্লিউডাব্লিউইর সাথে সংযুক্ত রয়েছেন, যেখানে তিনি ডাব্লিউডাব্লিউই স্ম্যাকডাউন ব্র্যান্ডে নিকি বেলা নামে কুস্তি করেন। তিনি বর্তমানে ইনজুরির কারণে ডাব্লিউডাব্লিউইতে নিষ্ক্রিয় রয়েছেন।
স্মৃতি মন্ধনা

স্মৃতি শ্রীনিবাস মন্ধনা (; জন্ম: ১৮ জুলাই, ১৯৯৬) মহারাষ্ট্রের সাংলি এলাকায় জন্মগ্রহণকারী প্রথিতযশা ভারতীয় প্রমিলা আন্তর্জাতিক ক্রিকেটার। ভারত ক্রিকেট দলের অন্যতম সদস্য তিনি। দলে তিনি মূলতঃ বামহাতি ব্যাটসম্যান হিসেবে খেলছেন। এছাড়াও, ডানহাতে মিডিয়াম পেস বোলিংয়ে পারদর্শী স্মৃতি মন্ধনা। ২০২৩ সালে তিনি ডব্লিউ-পি-এল এ রয়্যাল চ্যালেঞ্জার্স ব্যাঙ্গালোরের হয়ে খেলার জন্য চুক্তিবদ্ধ হয়েছেন।
১৮ জুলাই, ১৯৯৬ তারিখে মন্ধনা’র জন্ম। স্মিতা ও শ্রীনিবাস মন্ধনা দম্পতির সন্তান তিনি। দুই বছর বয়সে সাংলি থেকে মহারাষ্ট্রে স্থানান্তরিত হয় তার পরিবার। মহারাষ্ট্রে তার শিক্ষাজীবন অতিবাহিত হয়। তার পিতা ও ভাই শ্রাবণ - উভয়েই জেলা পর্যায়ে সাংলি জেলার পক্ষে ক্রিকেট খেলেছেন। মহারাষ্ট্রের অনূর্ধ্ব-১৬ প্রতিযোগিতায় ভাইয়ের খেলা দেখে ক্রিকেটের দিকে ধাবিত হন। নয় বছর বয়সে মহারাষ্ট্রের অনূর্ধ্ব-১৫ পর্যায়ের দলে খেলার জন্য মনোনীত হন। এগারো বছর বয়সে মহারাষ্ট্রের অনূর্ধ্ব-১৯ পর্যায়ের দলে খেলার জন্য মনোনীত হন।
মন্ধনা’র পরিবার নিবিড়ভাবে তার ক্রিকেটীয় কর্মকাণ্ডের সাথে জড়িত। তার বাবা মন্ধনা রাসায়নিক দ্রব্য পরিবেশক ও তার ক্রিকেট কার্যকলাপে তত্ত্বাবধান করেন। অন্যদিকে তার মা স্মিতা সুষম খাদ্য পরিবেশনা, পোশাক-পরিচ্ছদ সরবরাহ ও অন্যান্য সাংগঠনিক কর্মকাণ্ডে সম্পৃক্ত রয়েছেন। তার ভাই শ্রাবণ অদ্যাবধি অনুশীলনীতে তাকে বোলিং করে যাচ্ছেন।
২০ এপ্রিল, ২০১৩ তারিখে বাংলাদেশের বিপক্ষে একদিনের আন্তর্জাতিকে অভিষেক ঘটে তার। ২০১৬ সালে অস্ট্রেলিয়া সফরে সিরিজের দ্বিতীয় ওডিআইয়ে ১০৯ বল মোকাবেলা করে ১০২ রান তুলেন। হোবার্টের বেলেরিভ ওভালের ঐ খেলায় নিজস্ব প্রথম শতরানটি অবশ্য বিফলে যায় ও তার দল পরাজিত হয়েছিল। ওডিআই অভিষেকের পূর্বেই একই দলের বিপক্ষে ৫ এপ্রিল, ২০১৩ তারিখে টি২০আইয়ে অভিষিক্ত হন।
১৩ আগস্ট, ২০১৪ তারিখে ইংল্যান্ডের বিপক্ষে তার টেস্ট অভিষেক হয়। ওর্মস্লি পার্কে অনুষ্ঠিত ঐ টেস্টে ২২ ও ৫১ রান তুলে দলকে জয়ের সন্ধান দেন। ১৮২ রানের জয়ের লক্ষ্যমাত্রায় নেমে দ্বিতীয় ইনিংসে থিরুশ কামিনি’র সাথে উদ্বোধনী জুটিতে ৭৬ রান তুলেছিলেন। ২০১৬ সালের আইসিসি মহিলা বিশ্ব টুয়েন্টি২০ প্রতিযোগিতায় অংশ নেন।
আইসিসি মহিলা ক্রিকেট বিশ্বকাপকে ঘিরে ১৫ মে, ২০১৭ তারিখে মিতালী রাজের অধিনায়কত্বে ১৫-সদস্যের ভারতীয় দলের তালিকা প্রকাশ করা হয়। এতে তিনিও অন্তর্ভুক্ত হন। ২৪ জুন, ২০১৭ তারিখে ডার্বির কাউন্টি গ্রাউন্ডে স্বাগতিক ইংল্যান্ডের বিপক্ষে অনুষ্ঠিত খেলায় স্মরণীয় ক্রীড়া নৈপুণ্য প্রদর্শন করেন তিনি। মাত্র ৭২ বলে ৯০ রান তুলে দলকে নির্ধারিত ৫০ ওভারে ২৮১/৩-এ নিয়ে যান। এরপর দীপ্তি শর্মা’র ৩/৪৭ বোলিং পরিসংখ্যানে ইংল্যান্ড ২৪৬ রানে গুটিয়ে যায়। এরফলে ভারতীয় দল ৩৫ রানে জয়লাভ করে। খেলায় তিনিম্যান অব দ্য ম্যাচের পুরস্কার লাভ করেন। 
একমাত্র ভারতীয় প্রমিলা খেলোয়াড় হিসেবে ২০১৬ সালে আইসিসি বর্ষসেরা মহিলা দলের সদস্যরূপে মনোনীত হন।
তিনি প্রথম ভারতীয় মহিলা হিসেবে গোলাপি বলে দিন-রাতের টেস্টে শতরান করেছেন। এর পাশাপাশি স্মৃতি ভারতের প্রথম মহিলা খেলোয়াড় হিসেবে অস্ট্রেলিয়ার মাটিতে টেস্ট শতরানের করেছেন। ক্রিকেটের সর্বোচ্চ নিয়ামক সংস্থা আইসিসি হতে ২০১৮ ও ২০২১ সালে তিনি বর্ষসেরা মহিলা ক্রিকেটারের পুরস্কার পেয়েছেন।
রেনিস বয়েস

রেনিস বয়েস (; জন্ম: ৩ সেপ্টেম্বর, ১৯৯৭) ত্রিনিদাদ ও টোবাগোয় জন্মগ্রহণকারী বিশিষ্ট ওয়েস্ট ইন্ডিয়ান প্রমিলা আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য তিনি। ঘরোয়া ক্রিকেটে ত্রিনিদাদ ও টোবাগো দলের পক্ষে খেলছেন। দলে তিনি মূলতঃ উইকেট-রক্ষক ও ব্যাটারের দায়িত্ব পালন করে থাকেন।
মে, ২০১৭ সালে ইংল্যান্ড অনুষ্ঠিত আইসিসি মহিলা ক্রিকেট বিশ্বকাপ খেলার জন্য স্তাফানি টেলরের অধিনায়কত্বে ওয়েস্ট ইন্ডিজের দলের ১৫-সদস্যের অন্যতম সদস্য মনোনীত হন।
২ জুলাই, ২০১৭ তারিখে ক্রিকেট বিশ্বকাপে দক্ষিণ আফ্রিকার বিপক্ষে কিয়ানা যোসেফ-সহ তার ওডিআই অভিষেক ঘটে। কিন্তু অভিষেক পর্বটি সুখকর হয়নি মূলতঃ দক্ষিণ আফ্রিকান ডেন ফন নাইকার্কের অবিস্মরণীয় বোলিং নৈপুণ্য ৪/০ পরিসংখ্যানের জন্যে। খেলায় তিনি ১৮ বল মোকাবেলা করে মাত্র ৪ রান সংগ্রহ করতে পেরেছিলেন ও তার দল একদিনের আন্তর্জাতিকের ইতিহাসে দ্বিতীয় সর্বনিম্ন দলীয় সংগ্রহ মাত্র ৪৮ রানে অল-আউট হয়। ঐ খেলায় ওয়েস্ট ইন্ডিজ ১০-উইকেটের ব্যবধানে শোচনীয়ভাবে পরাভূত হয়েছিল।
দীন দয়াল উপাধ্যায় নগর জংশন রেলওয়ে স্টেশন

ঊনবিংশ শতাব্দীর মাঝামাঝি ইস্ট ইন্ডিয়া কোম্পানিই মুঘলসরাই জায়গার গুরুত্ব বুঝে মুঘলসরাই জংশন তৈরির কথা ভাবে। রেললাইন পেতে মুঘলসরাইয়ের সঙ্গে জুড়ে দেওয়া হয় দিল্লি ও হাওড়াকে। এশিয়া মহাদেশের সবচেয়ে বড় ‘মার্শালিং ইয়ার্ড’ এবং ভারতীয় রেলের সবচেয়ে বড় ওয়াগন তৈরির ওয়ার্কশপও এই মুগলসরাইতেই। টিকিট বুকিং-এর দিক থেকেও দেশের প্রথম একশোটি স্টেশনের মধ্যে বরাবরই প্রথম দিকে এই স্টেশনের নাম। মুঘলসরাই ইয়ার্ড এক মাসে প্রায় ৪৫০–৫০০ ট্রেনের ব্যবস্থা করে। প্রিমিয়াম ক্যাটাগরির ইস্ট বাউন্ড রাজধানী ট্রেন এবং দুরন্ত ট্রেনগুলি সহ সমস্ত ট্রেন থামে (পুরো ভারতীয় রেলওয়ে নেটওয়ার্কে এটিকে অনন্য করে তোলে; যা এটিকে অন্যান্য বড় রেলওয়ে স্টেশন যেমন প্রয়াগরাজ জংশন, ভোপাল জংশন, আগ্রা ক্যান্ট, গোয়ালিয়র জংশন থেকে আলাদা করে) , খড়গপুর, নাগপুর ইত্যাদি) এই স্টেশনে। মুঘলসরাইয়ের প্রধান স্থাপনাগুলির মধ্যে রয়েছে বৈদ্যুতিক লোকোমোটিভ শেড, যা ১৪৭টি লোকোমোটিভ ধারণ করতে পারে, ৫৩টি লোকোমোটিভ ধারণ করার ক্ষমতা সম্পন্ন ডিজেল লোকোমোটিভ শেড, ওয়াগন ROH শেড এবং একটি ১৬৯টি শয্যা বিশিষ্ট বিভাগীয় হাসপাতাল।
ঊনবিংশ শতাব্দীর মাঝামাঝি থেকে ইস্ট ইন্ডিয়ান রেলওয়ে কোম্পানি দিল্লি ও হাওড়াকে সংযুক্ত করতে শুরু করে। করাচির কাছে (এখন পাকিস্তানে) গাদ্দারের পরে এটি ছিল দ্বিতীয় বৃহত্তম রেলওয়ে স্টেশন যা ১৮৬২ সালে ব্রিটিশ শাসনামলে নির্মিত হয়েছিল। পূর্ব ভারতের প্রবেশদ্বার হিসাবে বিখ্যাত, ইস্ট ইন্ডিয়ান রেলওয়ে নামে পরিচিত ব্রিটিশ রেলওয়ে কোম্পানি এই জংশনটি দিল্লি-কে কলকাতার সাথে সংযোগ করার একটি প্রকল্পের অংশ হিসাবে স্থাপন করা হয়েছিল।
স্টেশনটি গ্র্যান্ড ট্রাঙ্ক রোড রুটে অবস্থিত। এটি ছিল মুঘল আমলের অন্যতম ব্যস্ত করিডোর যা পূর্ব ভারতকে উত্তরের সাথে সংযুক্ত করেছিল। ১৮৬২ সালে, রেলপথগুলি মুঘলসরাই অতিক্রম করে যমুনার পশ্চিম তীরে পৌঁছেছিল। দিল্লির সাথে কলকাতার যোগাযোগ ১৮৬৬ সালে প্রতিষ্ঠিত হয়েছিল। গ্র্যান্ড কর্ড ১৯০৬ সালে কমিশন করা হয়েছিল।
গঙ্গা জুড়ে ডাফেরিন সেতু ১৮৮৭ সালে খোলা হয়েছিল, যা মুঘলসরাইকে বারাণসীকে সংযুক্ত করেছিল।
নাটালিয়া নায়ার্ট

নাটালি ক্যাথারেইন নায়ার্ট-উইলসন (জন্ম মে ২৭, ১৯৮২) একজন কানাডীয়-আমেরিকান পেশাদার কুস্তিগির সম্প্রতি তিনি নাটালিয়া রিং নামে ডব্লিউডব্লিউই এর সঙ্গে চুক্তিবদ্ধ হয়েছেন, স্মাকডাউন ব্যান্ডের হয়ে তিনি কুস্তি লড়েন।
বিশ্বের প্রথম তৃতীয়-প্রজন্মের মহিলা কুস্তিগির তিনি, নাটালিয়া হার্ট কুস্তি পরিবারের সদস্য।
মানহাইম-হাইডেলবার্গ আন্তর্জাতিক চলচ্চিত্র উৎসব

মানহাইম-হাইডেলবার্গ আন্তর্জাতিক চলচ্চিত্র উৎসব (জার্মান: Internationales Filmfestival Mannheim-Heidelberg) হল একটি বার্ষিক চলচ্চিত্র উৎসব, যা যৌথভাবে জার্মানির বাডেন ভুটেমবের্গের মানহাইম ও হাইডেলবার্গ শহরে অনুষ্ঠিত হয়। উৎসবটি ১৯৫২ সালে প্রবর্তিত হয়।
মানহাইম-হাইডেলবার্গ আন্তর্জাতিক চলচ্চিত্র উৎসব ১৯৫২ সালে প্রথম অনুষ্ঠিত হয়। এটি বার্লিন চলচ্চিত্র উৎসবের পর জার্মানির দ্বিতীয় প্রাচীনতম চলচ্চিত্র উৎসব। ১৯৯৪ সাল থেকে এটি যৌথভাবে মানহাইম ও হাইডেলবার্গ শহরে অনুষ্ঠিত হয়। উৎসবটি প্রতি বছর নভেম্বর মাসে অনুষ্ঠিত হয়। প্রতি বছর ৫০০ পেশাদার অংশগ্রহণকারী ও ৬০০,০০০ দর্শক এতে যোগদান করেন।
এই উৎসবে আন্তর্জাতিক নতুন চলচ্চিত্র নির্মাতাদের কাজকে প্রাধান্য দেওয়া হয় এবং গুণগত মান ঠিক রাখার লক্ষ্যে অন্য কোন প্রতিযোগিতায় প্রদর্শিত হওয়া চলচ্চিত্র এই উৎসবে প্রদর্শিত হয় না।
গালিমপুর গণহত্যা

গালিমপুর গণহত্যা হচ্ছে ২০শে মে ১৯৭১ সালে পাকিস্তানি সেনাবাহিনীর দ্বারা সিলেট জেলার গালিমপুর গ্রামের হিন্দু জনগণের উপর সংগঠিত একটি হত্যাকাণ্ড।
গালিমপুর গ্রামটি সিলেট জেলার বালাগঞ্জ উপজেলায় কুশিয়ারা নদীর উত্তর তীরে অবস্থিত। ১৮ মে ১৯৭১ সালে, ফসল কাটা নিয়ে পার্শ্ববর্তী বল্লবপুর গ্রামের বাসিন্দাদের সাথে গালিমপুর গ্রামের বাসিন্দাদের ঝগরা বেঁধে যায়। উভয় গ্রামবাসীকে একটি গ্রাম্য সালিশে বসিয়ে বিষয়টি নিষ্পত্তি করা হয়। ১৯ মে সকালবেলা, পার্শ্ববর্তী ফাজিলপুর গ্রামের মদরিছ আলী তার সহচরদের নিয়ে গালিমপুরে আসে। সে গ্রামবাসীদের কাছে বর্ণনা করে যে পাকিস্তানি সেনাবাহিনীর ক্যাপ্টেন শেরপুরে ক্যাম্প করেছে এবং এই বিবাদ সম্পর্কে জানতে পেরেছে। তাই বিপুল পরিমাণ টাকা দিলে শুধুমাত্র তখনই গালিমপুর গ্রামবাসীদের রক্ষা করা যেতে পারে। ফলশ্রুতিতে গালিমপুর গ্রামবাসীদের কাছে থেকে জোড় করে দুই হাজার পাঁচশত রুপি আদায় করা হয়।
২০ মে বিকালবেলা, প্রায় ২টা হবে, পাকিস্তানি দখলদারি সেনাবাহিনী গোয়ালাবাজারের রাস্তা দিয়ে বল্লবপুর হয়ে গালিমপুর গ্রামে এসে প্রবেশ করে। স্থানীয় রাজাকার আব্দুল আহাদ চৌধুরী এবং কালা মৌলভী, শেরপুরের একজন মাদ্রাসা শিক্ষক তাদের পরিচালনা করে নিয়ে যায়। প্রবেশের সময় তারা ছয়জন গ্রামবাসীকে ঘিরে ফেলে এবং গুলি করে তাদের হত্যা করে। তাদেরকে পরবর্তীতে কুশিয়ারা নদীর বন্যা নিয়ন্ত্রণ বাঁধের কাছে কবর দেয়া হয়। যখন গ্রামবাসীরা তাদের জান নিয়ে দৌড়াদৌড়ি শুরু করে, তখন পাকিস্তানি হানাদাররা নির্বিচারে গুলি চালিয়ে চার কিশোর সহ ২৬ জন গ্রামবাসীকে হত্যা করে। অতঃপর তারা গ্রামে সোনা, স্বর্ণালংকার, নগদ টাকা সহ অন্যান্য মূল্যবান জিনিসপত্র লুট করে। শেষে তারা গ্রামে আগুন ধরিয়ে দেয়। তারা এই গ্রামের দুইজন নারীকে জিম্মি করে নিয়ে যায়। দুই থেকে তিন ঘণ্টার ভিতরে গ্রামের একশত এর অধিক বাড়িঘর পুড়ে ছাই হয়ে যায়।
স্বাধীনতা যুদ্ধের পর, এমএজি ওসমানী গালিমপুর গ্রাম পরিদর্শনে আসেন। ক্ষতিগ্রস্ত প্রত্যেক পরিবারকে তিনি রিলিফের দুই হাজার রুপি এবং ১৪টি ঢেউতোলা লোহার পাত প্রদান করেন। তিনি নিজেই গ্রামবাসীদের খাদ্যসামগ্রী বিতরণ করেন। ক্ষতিগ্রস্তদের স্থায়ী পুনর্বাসনের জন্য তিনি হস্তচালিত তাঁত শিল্প স্থাপনেরও পরিকল্পনা করেন। সমবায় প্রতিষ্ঠার লক্ষ্যে তিনি দুটি তাঁতকল এবং দশ হাজার রুপি মূলধনের ব্যবস্থা করে দেন। শহীদদের স্মরণে তিনি একটি স্মৃতিস্তম্ভ নির্মাণেরও প্রতিশ্রুতি দেন। ২০০০ সালে, এমপি শাহ আজিজুর রহমানের অর্থায়নে স্মৃতিস্তম্ভ নির্মাণ করা হয়।
আদিত্যপুর গণহত্যা

আদিত্যপুর গণহত্যা বলতে বাংলাদেশের স্বাধীনতা যুদ্ধ চলাকালে পাকিস্তানি দখলদারি সেনাবাহিনীর দ্বারা বাংলাদেশের সিলেট জেলার আদিত্যপুর গ্রামে বাঙ্গালী হিন্দুদের উপর সংগঠিত একটি হত্যাকাণ্ডকে বুঝায়। ১৯৭১ সালের ১৪ই জুন, পাকিস্তানি হানাদার বাহিনী রাজাকারদের সহযোগিতায়, সিলেট জেলার আদিত্যপুর গ্রামে ৬৩ জন বাঙ্গালী হিন্দুকে হত্যা করে।
আদিত্যপুর গ্রামটি সিলেট জেলার বালাগঞ্জ উপজেলার বালাগঞ্জ ইউনিয়নের অধীনে ছিল। কুশিয়ারা নদীর তীরে আদিত্যপুর একটি হিন্দু অধ্যুষিত সমৃদ্ধশালী গ্রাম ছিল। ১৯৭১ সালে, যখন পাকিস্তানি দখলদারি সেনাবাহিনী অপারেশন সার্চলাইট শুরু করে এবং হিন্দুদের উপর গণহত্যা শুরু করে, তখন হাজার হাজার হিন্দু ভারত পালিয়ে যেতে শুরু করে। বালাগঞ্জে, হিন্দুরা ভারতে শরণার্থী হওয়ার পরিবর্তে থেকে গিয়েছিল।
১৪ জুন সকালে, প্রায় সূর্যোদয়ের ২ ঘণ্টা পূর্বে, পাকিস্তানি সেনাবাহিনীর ২৫ থেকে ৩০ জন সৈন্যের একটি দল চারটি ট্যাংকে করে আদিত্যপুর গ্রামে এসে পৌঁছায়। আধাঘণ্টার ভিতর পাকিস্তানি সেনাবাহিনীরা স্থানীয় রাজাকারদের সহযোগিতায় পুরো গ্রাম বেষ্টন করে ফেলে, যদিও পুরো গ্রাম তখনো নিদ্রিত অবস্থায় ছিল। তারপর তারা লাউডস্পীকারের সাহায্যে ঘোষণা দেয় যে শান্তি কমিটির স্থানীয় শাখা গঠন করতে এবং সংখ্যালঘু হিন্দুদের ড্যান্ডি কার্ড বিতরণ করতে তারা এসেছে। বন্দুকের গুলির সামনে জোড় করে হিন্দুদের তাদের ঘর থেকে বের করে নিয়ে আসা হয় এবং আদিত্যপুর সরকারি স্কুলের সামনে সমবেত করানো হয়। পঁয়ষট্টি জন লোককে বাধা হয় এবং শুটিং স্কোয়াডের সামনে দাঁড় করানো হয়।
পাকিস্তানি দখলদারি সেনাবাহিনী স্থানীয় রাজাকার আব্দুল আহাদ চৌধুরীর সাথে আলোচনা করে নেয়। আলোচনা শেষে ক্যাপ্টেন গুলির নির্দেশ দেয়। সৈন্যরা বন্দী হিন্দুদের উপর গুলি চালায়, ৬৩ জন তৎক্ষণাৎ মারা যায়। মৃতের ভাণ করে তাদের মধ্য থেকে দুজন বেঁচে যায়। এরপর রাজাকাররা গ্রামে লুটপাট চালায় এবং পাকিস্তানি হানাদাররা মহিলাদের উপর ঝাঁপিয়ে পড়ে। আব্দুল আহাদ চৌধুরীর বাড়িতে একজন মহিলাকে বন্দী হিসেবে ধরে নিয়ে যাওয়া হয়।
১৭ জুন, যখন লাশের দুর্গন্ধ অসহনীয় হয়ে পড়ে, রাজাকাররা তখন মৃতদেহ গুলোকে কবর দেয়। যাইহোক, ২২শে জুন, এমএজি ওসমানীর নির্দেশে একদল মুক্তিযোদ্ধা মৃতদেহগুলোকে উদ্ধার করে এবং সিলেট নিয়ে আসে। জাতীয় এবং আন্তর্জাতিক মিডিয়ার সামনে মৃতদেহগুলোকে গণনা এবং শনাক্ত করা হয় অতঃপর আবার তাদের আদিত্যপুরে নিয়ে আসা হয়। আদিত্যপুর সরকারি প্রাথমিক স্কুলের সামনে কবর দেওয়া হয়।
আবুতোরাব ফাজিল (স্নাতক) মাদ্রাসা

আবুতোরাব ফাজিল (স্নাতক) মাদ্রাসা বাংলাদেশের একটি ফাজিল মাদ্রাসা। মাদ্রাসাটি চট্টগ্রাম জেলার অন্তর্গত মীরসরাই উপজেলার মঘাদিয়া ইউনিয়নের আবুতোরাব গ্রামে অবস্থিত। দাখিল ও আলিমে ফলাফলের দিক থেকে এই মাদ্রাসার সুনাম রয়েছে। মাদ্রাসাটি মাধ্যমিক ও উচ্চ মাধ্যমিকের জন্য বাংলাদেশ মাদ্রাসা শিক্ষা বোর্ডের অন্তর্ভুক্ত, আর ফাজিল স্তরের জন্য ইসলামি আরবি বিশ্ববিদ্যালয় অধিভুক্ত।
মাদ্রাসাটি প্রতিষ্ঠা লাভ করার পর থেকেই ফলাফলের দিক থেকে সুনাম অর্জন করেছে। ২০০৬ সালে মাদ্রাসাটি ইসলামী বিশ্ববিদ্যালয়, বাংলাদেশের অধিভুক্তি লাভ করে এবং ২০১৬ সালের পরে মাদ্রাসাটি ইসলামি আরবি বিশ্ববিদ্যালয়ের অধীনে স্থানান্তরিত হয়। ২০১১ সালের ঐতিহাসিক মিরসরাই ট্র্যাজেডি দুর্ঘটনায় এই মাদ্রাসার এক শিক্ষার্থী মৃত্যুবরণ করে।
মাদ্রাসাটিতে ফাজিল (ডিগ্রী বা স্নাতক সমান) পর্যায় পর্যন্ত পাঠদান করা হয়। ফাজিল স্তরে আল কুরআন, আল হাদিস ও দাওয়াহ বিভাগ চালু রয়েছে।
চিওড়া ইউনিয়ন

চিওড়া বাংলাদেশের কুমিল্লা জেলার অন্তর্গত চৌদ্দগ্রাম উপজেলার একটি ইউনিয়ন।
চিওড়া ইউনিয়নের আয়তন ২৪.৬৪ বর্গ কিলোমিটার।
চিওড়া ইউনিয়নের জনসংখ্যা ৩২,৫৬৩ জন। এর মধ্যে পুরুষ ১৫,২৯২ জন এবং মহিলা ১৭,২৭১ জন।
চৌদ্দগ্রাম উপজেলার দক্ষিণাংশে চিওড়া ইউনিয়নের অবস্থান। কুমিল্লা জেলা সদর থেকে এ ইউনিয়নের দূরত্ব প্রায় ২১ কিলোমিটার। এ ইউনিয়নের উত্তরে বাতিসা ইউনিয়ন ও কনকাপৈত ইউনিয়ন, উত্তর-পশ্চিমে নাঙ্গলকোট উপজেলার মৌকরা ইউনিয়ন, পশ্চিমে নাঙ্গলকোট উপজেলার ঢালুয়া ইউনিয়ন, দক্ষিণে জগন্নাথদীঘি ইউনিয়ন এবং পূর্বে ভারতের ত্রিপুরা প্রদেশ অবস্থিত।
চিওড়া ইউনিয়ন চৌদ্দগ্রাম উপজেলার আওতাধীন ১১নং ইউনিয়ন পরিষদ। এ ইউনিয়নের প্রশাসনিক কার্যক্রম চৌদ্দগ্রাম থানার আওতাধীন। এটি জাতীয় সংসদের ২৫৯নং নির্বাচনী এলাকা কুমিল্লা-১১ এর অংশ। এটি ৪২টি গ্রাম রয়েছে। এ ইউনিয়নের গ্রামগুলো হল:
চিওড়া ইউনিয়নের সাক্ষরতার হার ৬২.৮৭%। এখানে ১টি সরকারি কলেজ, ৫টি মাধ্যমিক বিদ্যালয়, ১০টি মাদ্রাসা, ১৪টি প্রাথমিক বিদ্যালয় ও ৭টি কিন্ডারগার্টেন রয়েছে।
কওমী মাদ্রাসা 
চিওড়া ইউনিয়নের উপর দিয়ে ঢাকা-চট্টগ্রাম মহাসড়ক যাওয়ায় এ ইউনিয়নে সহজেই দেশের যে কোন প্রান্ত থেকে যাতায়াত করা যায়।
চিওড়া খাল
জামেয়া রহমানিয়া ফাজিল মাদ্রাসা

জামেয়া রহমানিয়া ফাজিল মাদ্রাসা বাংলাদেশের একটি আলিয়া মাদ্রাসা। মাদ্রাসাটি চট্টগ্রাম জেলার অন্তর্গত মীরসরাই উপজেলার দুর্গাপুর ইউনিয়নের গোপালপুর গ্রামে অবস্থিত। মাদ্রাসাটি প্রতিষ্ঠা করেন একুশে পদক বিজয়ী সৈয়দ মোহাম্মদ ছাইফুর রহমান নিজামী শাহ।
সৈয়দ মোহাম্মদ ছাইফুর রহমান নিজামী শাহ তার সামাজিক কর্মকাণ্ডের প্রেক্ষাপট ধরে ১৯৭৮ সালে মাদ্রাসাটি প্রতিষ্ঠা করেন, এরপরে দ্রুতই মাদ্রাসাটি জনপ্রিয় হয়ে উঠে এবং ফাজিল শ্রেণীর অনুমতি পায়। ২০০৬ সালে মাদ্রাসাটি ইসলামী বিশ্ববিদ্যালয়, বাংলাদেশের অধিভুক্ত লাভ করে, এরপরে ২০১৬ সালে ইসলামি আরবি বিশ্ববিদ্যালয়ের অধিনে স্থানান্তরিত হয়।
মাদ্রাসাটিতে সম্মান সমমান ফাজিল পর্যায় পর্যন্ত পাঠদান করা হয়। ফলাফলের দিক থেকে মাদ্রাসাটির সুনাম রয়েছে।
মিঠাছড়া ইসলামিয়া ফাজিল মাদ্রাসা

মিঠাছড়া ইসলামিয়া ফাজিল মাদ্রাসা বাংলাদেশের একটি আলিয়া মাদ্রাসা। মাদ্রাসাটি চট্টগ্রাম জেলার অন্তর্গত মীরসরাই উপজেলার মীরসরাই ইউনিয়নের মিঠাছড়া গ্রামে এ মাদ্রাসাটি অবস্থিত। এই মাদ্রাসায় ফাজিল (ডিগ্রী) পর্যায় পর্যন্ত পাঠদান করা হয়। বর্তমানে মাদ্রাসাটি ইসলামি আরবি বিশ্ববিদ্যালয় অধিভুক্তি একটি ফাজিল মাদ্রাসা।
মাওলানা সাজেদুল্লাহ (রহঃ) কর্তৃক ১৮৮১ সালে উত্তর চট্টলায় প্রতিষ্ঠা করা হয়। এরপর থেকেই মাদ্রাসাটি অত্র এলাকায় ইসলামি শিক্ষায় বিস্তারে উল্লেখযোগ্য ভূমিকা রেখে চলছে।
মাওলানা সাজেদুল্লাহ (রহঃ) ১৮৮১ সালে প্রথমে নিজ বাড়ির কাছারীতে পাঠ দান করার মাধ্যমে মাদ্রাসাটির পাঠদান আরম্ভ করেন। পর্যায়ক্রমে প্রায় ১.৮৬ শতক জমির উপর মাদ্রাসাটি সম্প্রসারণ করা হয়। এই মাদ্রাসাটি প্রতিষ্ঠায় মাওলানা অলি আহমদ শাহ, মাওলানা আবদুল গণী ও মাওলানা নজির আহমদ প্রভৃতি ব্যক্তিবর্গ অবদান রেখেছেন।
এই মাদ্রাসাটি ডিগ্রী সমমান একটি মাদ্রাসা। মাদ্রাসায় দাখিল ও আলিম শ্রেণীতে সাধারণ বিভাগে পাঠদান করা হয়। ফাজিল শ্রেণীতে আল কুরআন, আল হাদিস ও আরবি ভাষা বিভাগে পাঠদান করা হয়।
আলাভান্দান

আলাভান্দান () হচ্ছে ২০০১ সালে মুক্তিপ্রাপ্ত একটি তামিল মনস্তাত্ত্বিক-রোমাঞ্চকর চলচ্চিত্র। যেটি পরিচালনা করেন সুরেশ কৃষ্ণ, এবং প্রযোজনা করেন এস দানু। চলচ্চিত্রটিতে কমল হাসান দ্বৈত চরিত্রে অভিনয় করেন, আরো ছিলেন রবীনা ট্যান্ডন, মনীষা কৈরালা, শরৎ বাবু, এবং মিলিন্দ গুণাজী সাহায্যকারী চরিত্রে ছিলেন। এটি হচ্ছে ভারতের অন্যতম পূর্ববর্তী 'যাদু বাস্তবতাবাদী' চলচ্চিত্র।
চলচ্চিত্রটিতে শঙ্কর-এহসান-লায় দ্বারা সুরারোপিত গান রয়েছে এবং মহেশ মহাদেব আবহ সঙ্গীত তৈরির কাজ করেন। চলচ্চিত্রটি হিন্দিতে অনুবাদ এবং কয়েকটি দৃশ্য নতুন করে তৈরি করে 'অভয়' নামে মুক্তি দেওয়া হয়, তেলুগু ভাষাতেও একই নামে (অভয়) মুক্তি দেওয়া হয়, তবে শুধু অনুবাদ করে। এই চলচ্চিত্রটি অভিনেতা কামাল হাসানের এর নিজের লেখা তামিল উপন্যাস 'দয়াম'-এর চলচ্চিত্র-সংস্করণ, দয়াম ১৯৮৪ সালে লেখা হয়। আলাভান্দান ভালো ব্যবসা করতে না পারলেও এটি 'শ্রেষ্ঠ বিশেষ ইফেক্টের জন্য জাতীয় চলচ্চিত্র পুরস্কার' পুরস্কার লাভ করে এবং তখন থেকেই এটি একটি অর্চনামূলক চলচ্চিত্র হিসেবে বিবেচিত।
সন্তোষ কুমার নামের এক ঊর্ধ্বতন সেনা কর্মকর্তার স্ত্রী এবং দুই পুত্রসন্তান আছে, কিন্তু সে একদিন জয়ন্তী নামের এক নারীকে বিয়ে করে ঘরে তুলে আনে, যেটা দেখে সন্তোষের প্রথম স্ত্রী আত্মহত্যা করে ফেলে, সন্তোষের পুত্র নন্দকুমার নন্দু এ ঘটনায় খুবই ব্যথিত হয় এবং জয়ন্তীকে ঘৃণা করা শুরু করে। সন্তোষ তার এই ছেলেকে খুবই প্রহার করে, একদিন সন্তোষ হার্ট এ্যাটাকে মারা গেলে নন্দ জয়ন্তীকে ছুরি দিয়ে আঘাত করে মেরে ফেলে। নন্দকে পরে মানসিকরোগীদের কারাগারে নিয়ে যায় তার আপন মামা। নন্দকে একদিন তার যমজ ভাই বিজয় তার প্রেমিকাকে নিয়ে কারাগারে আসে, নন্দ বিজয়ের প্রেমিকাকে ডাইনী মনে করে এবং জয়ন্তীর এক রূপ বলে ধরে নেয়। কাহিনী এগুতে থাকে, নন্দ চালাকি করে জেল থেকে পালিয়ে বিজয়ের প্রেমিকাকে খুন করার জন্য হন্যে হয়ে ওঠে, মাঝখান দিয়ে সে নিজের প্রেমিকা শর্মিলীকেও জয়ন্তীর রূপ মনে করে মেরে ফেলে। সিনেমার শেষদিকে নন্দ আর বিজয়ের মধ্যে মারামারির এক পর্যায়ে নন্দ সিলিন্ডার বিস্ফোরণে নিহত হয়।
এই চলচ্চিত্রে অভিনেতা কমল হাসানের নিতম্ব সংবলিত দৃশ্য ছিলো কিন্তু সেটা সেন্সর বোর্ড কেটে দিয়ে মুক্তি দিয়েছিলো।
আন্দ্রি স্টেইন

আন্দ্রি স্টেইন (; জন্ম: ২৩ নভেম্বর, ১৯৯৬) নাটাল প্রদেশের ডারবানে জন্মগ্রহণকারী প্রথিতযশা দক্ষিণ আফ্রিকান প্রমিলা আন্তর্জাতিক ক্রিকেটার। দক্ষিণ আফ্রিকা ক্রিকেট দলের অন্যতম সদস্য তিনি। ঘরোয়া ক্রিকেটে নর্দার্নস মহিলা দলের প্রতিনিধিত্ব করছেন। এছাড়াও দক্ষিণ আফ্রিকার নর্থ ওম্যান, অনূর্ধ্ব-১৯ দলের পক্ষে খেলেছেন। দলে তিনি মূলতঃ ডানহাতি ব্যাটসম্যানের দায়িত্ব পালন করছেন। এছাড়াও ডানহাতে মিডিয়াম বোলিংয়ে পারদর্শীতা দেখিয়েছেন।
৫ জুলাই, ২০১৭ তারিখ পর্যন্ত তিনি বিশটি একদিনের আন্তর্জাতিক ও পাঁচটি টুয়েন্টি২০ আন্তর্জাতিকে দক্ষিণ আফ্রিকা দলের পক্ষে অংশগ্রহণ করেছেন। ২০১৭ সালের সফরকারী আয়ারল্যান্ডের বিপক্ষে দূর্দান্ত ক্রীড়াশৈলী প্রদর্শন করেন। পচেফস্ট্রুমের পুক ওভালে অনুষ্ঠিত খেলায় তিনি ১১৭ রান তুলে দলকে জয়লাভে প্রভূতঃ সহায়তা করেন।
২০১৭ সালের মহিলা ক্রিকেট বিশ্বকাপকে ঘিরে ২৩ মে, ২০১৭ তারিখে ডেন ফন নাইকার্ককে অধিনায়ক মনোনীত করে দক্ষিণ আফ্রিকার দলের সদস্যদের তালিকা প্রকাশ করা হয়। এতে তিনিও অন্যতম সদস্য মনোনীত হন।
অ্যালান রিচার্ডসন

অ্যালান রিচার্ডসন (; জন্ম: ৬ মে, ১৯৭৫) স্ট্যাফোর্ডশায়ারের নিউক্যাসল আন্ডার লিম এলাকায় জন্মগ্রহণকারী প্রথিতযশা অবসরগ্রহণকারী ইংরেজ ক্রিকেটার। বর্তমানে তিনি ওয়ারউইকশায়ারের বোলিং কোচের দায়িত্ব পালন করছেন। ইংরেজ প্রথম-শ্রেণীর কাউন্টি ক্রিকেটে ডার্বিশায়ার, ওয়ারউইকশায়ার, মিডলসেক্স ও ওরচেস্টারশায়ারের পক্ষে খেলেছেন।
উদ্বোধনী বোলার রিচার্ডসনের প্রথম-শ্রেণীর ক্রিকেটে অভিষেক ঘটে ১৯৯৫ সালে। ডার্বিশায়ারের সদস্যরূপে ব্যাট হাতে তেমন কোন অবদান না রাখলেও তিনটি উইকেট লাভে সক্ষমতা দেখিয়েছিলেন। ১৯৯৮ সালে মাইনর কাউন্টিজ চ্যাম্পিয়নশীপে স্টাফোর্ডশায়ারের পক্ষে একটি খেলায় অংশগ্রহণ করেন তিনি। বাছাইপর্বের প্রতিযোগিতায় বেশ ভালো ফলাফল করে স্টাফোর্ডশায়ার ট্রফি লাভ করেছিল।
২০০৯ মৌসুম শেষে মিডলসেক্সের পক্ষে তিনি কেবলমাত্র ছয়টি খেলায় অংশ নিয়েছিলেন। এরপর ওরচেস্টারশায়ারের পক্ষে দুই বছরের জন্য চুক্তিবদ্ধ হন। মিডলসেক্সের পক্ষে কোচ ও খেলোয়াড় - উভয় দায়িত্ব পালনের প্রস্তাবনা পেলেও নিজ কাউন্টির কাছেই খেলা চালিয়ে যাবার সিদ্ধান্ত গ্রহণে অটল থাকেন।
২০১২ সালে পূর্ববর্তী বছরে অসামান্য অবদানের প্রেক্ষিতে তাকে উইজডেন কর্তৃক অন্যতম বর্ষসেরা ক্রিকেটার হিসেবে মনোনীত করা হয়। মে, ২০১৩ সালে নয়দিনের ব্যবধানে ধারাবাহিকভাবে খেলে ২৪ উইকেট তুলে নেন তিনি। ক্যান্টারবারিতে কেন্টের বিপক্ষে ৫/৪১, ৭/২২ ও ওরচেস্টারে গ্লুচেস্টারশায়ারের বিপক্ষে ৮/৩৭ ও ৪/৭০ লাভ করেন। সামগ্রিকভাবে তার বোলিং পরিসংখ্যান গড়েন ৮৪.২-২৯-১৭০-২৪।
৬ জানুয়ারি, ২০১৪ তারিখে রিচার্ডসন ক্রিকেট থেকে তার অবসরগ্রহণের কথা ঘোষণা করেন ও ওয়ারউইকশায়ারের নতুন বোলিং কোচ মনোনীত হন। স্টোক সিটি ফুটবল ক্লাবের আজীবন সমর্থক তিনি।
ইভা ফিজেস

ইভা ফিজেস (১৫ এপ্রিল ১৯৩২ - ২৮ আগস্ট ২০১২) ছিলেন একজন ইংরেজ লেখিকা। ফিজেস উপন্যাস, সাহিত্য সমালোচনা, নারীবাদী পড়াশোনা, এবং তার বার্লিনে থাকাকালীন শৈশব স্মৃতিমূলক অনেক কথা লিখেছেন এবং পরে তিনি হিটলারের শাসনামলে জার্মানীতে একজন ইহুদী শরণার্থী হওয়ার অভিজ্ঞতা লাভ করেন।
তার জন্ম নাম হচ্ছে ইভা উঙ্গার, ১৯৩৯ সালে তিনি ব্রিটেনে পৌঁছান তার মাতাপিতা এবং কনিষ্ঠ ভাইএর সঙ্গে।
১৯৫৩ সালে লন্ডনের কুইন ম্যারী কলেজ থেকে বিএ (সম্মান) পাশ করার পর তিনি প্রকাশনার কাজ করতেন ১৯৬৭ সাল পর্যন্ত, এ বছর তিনি একজন পুরোদস্তুর লেখক বনে যান।
১৯৫৪ সালে তিনি জন জর্জ ফিজেস নামক এক ব্যক্তিকে বিয়ে করেন এবং ইভা ফিজেস নাম ধারণ করেন। তাদের এক মেয়ে ও এক ছেলের জন্ম হয়, মেয়ের নাম ক্যাথেরিন জে (কেট) ফিজেস, এবং ছেলের নাম অর্ল্যান্ডো ফিজেস।
ইভা এবং জনের মধ্যে তালাক হয় ১৯৬২ সালে।
ন্যাওমি (কুস্তিগীর)

ট্রিনিটি ফাটু (জন্ম: নভেম্বর ৩০, ১৯৮৭) হলেন একজন মার্কিন পেশাদার কুস্তিগির, অভিনেত্রী, মডেল, নৃত্যশিল্পী এবং গায়িকা। তিনি বর্তমানে ডাব্লিউডাব্লিউইর সাথে সংযুক্ত রয়েছেন, যেখানে তিনি ডাব্লিউডাব্লিউই স্ম্যাকডাউন ব্র্যান্ডে ন্যাওমি নামে কুস্তি করেন। তিনি ২০১৪ সালে জিমি উসোকে বিবাহ করার মাধ্যমে নামকরা রেসলিংয়ের রাজবংশ সামোয়ান-আমেরিকান অ্যানোয়া'ই পরিবারের সদস্যে পরিণত হন। তিনি হচ্ছেন বর্তমান এবং সবচেয়ে দীর্ঘদিন রাজত্ব করা ডাব্লিউডাব্লিউই স্ম্যাকডাউন নারী চ্যাম্পিয়ন, এটি তার দ্বিতীয় রাজত্ব।
পাতি ভুতিহাঁস

পাতি ভুতিহাঁস (বৈজ্ঞানিক নাম: "Aythya ferina") (ইংরেজি: "Common pochard") হচ্ছে Anatidae পরিবারের "Aythya" গণের একটি পাখি।
বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের রক্ষিত বন্যপ্রাণীর তালিকার তফসিল ২ অনুযায়ী এ প্রজাতিটি সংরক্ষিত।
পাতি ভুতিহাঁস মাঝারি আকৃতির। পুরুষ হাঁসের ঠোঁট লম্বা ও গাঢ় বর্ণের হয়ে থাকে। এদের মাথা ও গলা লাল রঙের হয় এবং বুক কালো রং। এদের চোখ দেখতে লাল হয়। দেহের পিছনের অংশ ধূসর বর্ণের। স্ত্রী পাতি ভুতিহাঁসের মাথা ত্রিকোণাকার হয়ে থাকে। এদের মাথা ও দেহ বাদামী রঙের এবং ঠোঁট ধূসর।
এই পাখি যে সব দেশের স্থানীয় তা হলও আফগানিস্তান, আলবেনিয়া, আলজেরিয়া, আর্মেনিয়া, অস্ট্রিয়া, আজারবাইজান, বাহরাইন, বাংলাদেশ, বেলারুশ, বেলজিয়াম, ভুটান, বসনিয়া ও হার্জেগোভিনা, বুলগেরিয়া, চীন, ক্রোয়েশিয়া, সাইপ্রাস, চেক প্রজাতন্ত্র, ডেনমার্ক, মিশর, ইরিত্রিয়া, এস্তোনিয়া, ইথিওপিয়া, ফিন্ল্যান্ড, ফ্রান্স, গাম্বিয়া, জর্জিয়া, জার্মানি, গ্রীস, গুয়াম, গিনি-বিসাউ, হাঙ্গেরি, আইসল্যান্ড, ভারত, ইরান, ইসলামী প্রজাতন্ত্রের, ইরাক, আয়ারল্যান্ড, ইস্রায়েল, ইতালি, জাপান, জর্ডান, কাজাকস্তান, কোরিয়া কুয়েত, কিরগিজস্তান, লাতভিয়া, লেবানন, লিবিয়া, লিচেনস্টেইন, লিতভা, লাক্সেমবার্গ, ম্যাসেডোনিয়া, প্রাক্তন যুগোস্লাভ প্রজাতন্ত্র, মালি, মাল্টা, মরিতানিয়া, মোল্দাভিয়া, মঙ্গোলিয়া, মন্টিনিগ্রো, মরক্কো, মায়ানমার, নেপাল, নেদারল্যান্ডস, নাইজেরিয়া, উত্তর মারিয়ানা দ্বীপপুঞ্জ, নরওয়ে, ওমান, পাকিস্তান, প্যালেস্টাইন, অক্সাইড, ফিলিপাইন, পোল্যান্ড, পর্তুগাল, কাতার, রুমানিয়া, রাশিয়া, সৌদি আরব, সেনেগাল, সার্বিয়া, শ্লোভাকিয়া, স্লোভানিয়া, দক্ষিণ সুদান, স্পেন, সুদান, সুইডেন, সুইজল্যান্ড, সিরিয়া আরব প্রজাতন্ত্র, তাইওয়ান, চীনের প্রদেশ, তাজিকস্তান, থাইল্যান্ড, টিউনিস্, তুরস্ক, তুর্কমেনীয়, উগান্ডা, ইউক্রেইন, সংযুক্ত আরব আমিরাত, যুক্তরাজ্য, উজবেকিস্তান, ভিয়েতনাম, ইয়েমেন ইত্যাদি।
হেমেন্দ্রকুমার রায়ের সাহিত্যকর্মের তালিকা

সাহিত্যিক হেমেন্দ্রকুমার রায়-এর (১৮৮৮ - ১৯৬৩) সাহিত্যকর্মের একটি তালিকা নিচে প্রদত্ত হল।
অন্যান্য উপন্যাসগুলি হল: "ফুলশয্যা", "পরীর প্রেম", "মণিকাঞ্চন", "পথের মেয়ে", "মণিমালিনীর গলি", "পঞ্চশরের কীর্তি" ইত্যাদি।
শেরিডন লে ফানুর একটি গল্প থেকে অনুবাদ
ব্রাক স্টোকারের ড্রাকুলার অনুবাদ
আলেকজান্ডার ডুমাস'এর একই নামের একটি গল্প থেকে অনুবাদ
লেজলি চার্টারিস'এর পুরো সেন্ট থেকে অনুবাদ
স্টেফানি ম্যাকম্যান

স্টেফানি ম্যাকম্যান লেভেসকিউ (জন্ম: সেপ্টেম্বর ২৪, ১৯৭৬), অধিক পরিচিত স্টেফানি ম্যাকম্যান নামে, হলেন একজন মার্কিন ব্যবসায়ী নারী এবং ডাব্লিউডাব্লিউইর প্রধান ব্র্যান্ড অফিসার (সিবিও)। তিনি বর্তমানে ডাব্লিউডাব্লিউই র এর কমিশনারের দায়িত্ব পালন করছেন।
নায়া জ্যাক্স

স্যাভেলিনা ফ্যানেন (জন্ম: মে ২৯, ১৯৮৪) হলেন একজন মার্কিন পেশাদার কুস্তিগির, মডেল এবং বডিবিল্ডার। তিনি বর্তমানে ডাব্লিউডাব্লিউইর সাথে সংযুক্ত রয়েছেন, যেখানে তিনি ডাব্লিউডাব্লিউই র ব্র্যান্ডে নিয়া জ্যাক্স নামে কুস্তি করেন।
কামদিয়া ইউনিয়ন

কামদিয়া ইউনিয়ন বাংলাদেশের গাইবান্ধা জেলার গোবিন্দগঞ্জ উপজেলার একটি প্রশাসনিক এলাকা।
সুফি সাধক পীর আউলিয়ার এলাকা বলে পরিচিত কামদিয়া ইউনিয়ন। কথিত আছে হযরত মোহাম্মদ (সঃ) এর মৃত্যুর পর ইসলাম প্রচারের জন্য সুদূর মদিনা থেকে অনেক সুফি সাধক পীর আউলিয়া কামদিয়া আসেন,তারই বংশ ধরের এখন কামদিয়ায় বসবাস করছে। সবুজে শ্যামলে ঘেরা গোবিন্দগঞ্জ উপজেলার একটি ঐতিহ্যবাহী অঞ্চল কামদিয়া ইউনিয়ন। সময়ের বির্বতনে কামদিয়া ইউনিয়ন আজ শিক্ষা,সংস্কৃতি,চিকিৎসা আদীবাসীদের বৈচিত্র্যময় জীবন যাপন প্রণালী ও খেলাধুলা সহ বিভিন্ন ক্ষেত্রে কালের স্বাক্ষী হয়ে উন্নতির দিকে ধাবিত হচ্ছে প্রতি নিয়ত। কৃতি ব্যক্তিত্বঃঃ প্রখ্যাত কৃষক নেতা মোসলেম উদ্দিন সরকার। মহান মুক্তিযুদ্ধের সংগঠক ছাত্রনেতা মাহমুদুর রহমান মুকুল এলজিইডির সাবেক প্রধান প্রকৌশলী মনোয়ার হোসেন চৌধুরী।
ওন্দা থানা মহাবিদ্যালয়

ওন্দা থানা মহাবিদ্যালয় হল পশ্চিমবঙ্গের বাঁকুড়া জেলার মুড়াকাটায় অবস্থিত একটি সাধারণ ডিগ্রি কলেজ। এই কলেজে কলা বিভাগে স্নাতক পাঠক্রম চালু রয়েছে। ২০০৭ সালে প্রতিষ্ঠিত এই কলেজটি বাঁকুড়া বিশ্ববিদ্যালয় কর্তৃক অনুমোদিত এবং বিশ্ববিদ্যালয় মঞ্জুরি কমিশন (ইউজিসি) কর্তৃক স্বীকৃত।
ওন্দা থানা মহাবিদ্যালয়ের বিভাগগুলি হল: বাংলা, ইংরেজি, ইতিহাস, দর্শন, সংস্কৃত, শিক্ষাবিজ্ঞান, ভূগোল, শারীরশিক্ষা ও রাষ্ট্রবিজ্ঞান।
প্রফেসর কামাল উদ্দিন চৌধুরী কলেজ

প্রফেসর কামাল উদ্দিন চৌধুরী কলেজ বাংলাদেশের চট্টগ্রাম জেলার মীরসরাই উপজেলার একটি শিক্ষা প্রতিষ্ঠান। এ কলেজে উচ্চ মাধ্যমিক ও স্নাতক শ্রেণিতে পাঠদান করানো হয়। কলেজটি ২০০০ সালের ১৫ ডিসেম্বর প্রতিষ্ঠিত হয়। প্রতি বছর এই কলেজটি ফলাফলের দিক থেকে চট্টগ্রাম উত্তর জেলার মধ্যে সেরা কলেজ হিসেবে বিবেচিত হয়।
বাংলাদেশের চট্টগ্রাম জেলার অন্তর্গত মীরসরাই উপজেলার মায়ানী ইউনিয়নের আবুতোরাব গ্রামে এ কলেজটি অবস্থিত।
২০০০ সালে প্রতিষ্ঠানটি প্রতিষ্ঠিত হয়।
প্রতিষ্ঠানটি পরিচালনার জন্য জনাব এম ডি এম কামাল উদ্দিন চৌধুরীকে সভাপতি করে ১২ সদস্যের একটি পরিচালনা পরিষদ রয়েছে।
এ কলেজের বর্তমান অধ্যক্ষ জনাব মুহাম্মদ আবচার উদ্দিন। বর্তমানে এ প্রতিষ্ঠানে আনুমানিক ১৪০০ এর অধিক শিক্ষার্থী অধ্যয়নরত আছে। এখানে একাদশ-দ্বাদশ শ্রেণীতে বিজ্ঞান, মানবিক ও ব্যবসায় শিক্ষা শাখা সহ স্নাতক (সম্মানে) ব্যবস্থাপনা ও রাষ্ট্রবিজ্ঞান বিভাগ রয়েছে। বরাবরের মতো কলেজটি ফলাফলের দিক দিয়ে উপজেলার সেরা কলেজ হিসেবে তথা চট্টগ্রাম উত্তর জেলায় অন্যতম সেরা কলেজ হিসেবে প্রশংসিত।
প্রাতিষ্ঠানিক ভবন একটি ত্রিতল ভবন (প্রশাসনিক ভবন), একটি ব্যবসায় শিক্ষা ভবন, একটি আইসিটি ভবন (চারতলা বিশিষ্ট) ও হোস্টেল রয়েছে। ছাত্র-ছাত্রীদের খেলাধুলার জন্য রয়েছে সুবিশাল মাঠ। এছাড়াও দুটি হাই কনফিগার সার্ভার সহ ত্রিশটি কম্পিউটার সমৃদ্ধ ল্যাব, নয়টি মাল্টিমিডিয়া শ্রেণীকক্ষ, সমৃদ্ধ বিষয় ভিত্তিক বিজ্ঞান ল্যাব, দুইটি পাঠাগার (যেখান থেকে প্রতি বছর প্রায় ৫০০ ছাত্রছাত্রী বিনামূল্যে বই পেয়ে থাকে), ছাত্রছাত্রীদের সুপেয় পানির জন্য গভীর নলকূপ, একটি পুকুর ও তিনটি স্থানে মোট ১৫ টি শৌচাগার ইত্যাদি রয়েছে।
এ কলেজে সহ-শিক্ষা ব্যবস্থা রয়েছে। বর্তমানে এ কলেজে একাদশ-দ্বাদশ শ্রেণীতে বিজ্ঞান, মানবিক ও ব্যবসায় শিক্ষা শাখায় পড়াশোনার সুযোগ রয়েছে।
এছাড়াও রয়েছে স্নাতক (সম্মান) এর গুরুত্বপূর্ণ দুটি বিষয় ব্যবস্থাপনা ও রাষ্ট্রবিজ্ঞান এ পড়ার সুযোগ।
বারইয়ারহাট কলেজ

বারইয়ারহাট কলেজ বাংলাদেশের একটি শিক্ষাপ্রতিষ্ঠান।
বাংলাদেশের চট্টগ্রাম জেলার অন্তর্গত মীরসরাই উপজেলার বারইয়ারহাট পৌরসভায় কলেজটি অবস্থিত।
এটি একটি প্রাচীন শিক্ষাপ্রতিষ্ঠান।
এ কলেজের অধ্যক্ষ জনাব মোহাম্মদ আলমগীর।
কলেজটি জাতীয় বিশ্ববিদ্যালয়ের অন্তর্ভুক্ত। এ কলেজে সহ-শিক্ষা ব্যবস্থা রয়েছে। এটিতে বর্তমানে বিজ্ঞান, মানবিক ও ব্যবসায় শিক্ষা শাখায় একাদশ-দ্বাদশ শ্রেণীসহ ডিগ্রী (বিএ, বিএসএস, বিবিএস, বিএসসি) পর্যায়ে পড়াশোনার সুযোগও রয়েছে।
বিগত বছরের পাশের হার ৭০%।
০১. হাসান মাহমুদ হেঞ্জু (ভি.পি ও জি.এস)
০২. মোঃ নিজাম উদ্দিন (ভি.পি)
০৩. মোশারফ হোসেন (জি.এস)
জোরারগঞ্জ মহিলা কলেজ

জোরারগঞ্জ মহিলা কলেজ বাংলাদেশের একটি শিক্ষাপ্রতিষ্ঠান।
বাংলাদেশের চট্টগ্রাম জেলার অন্তর্গত বারইয়ারহাট পৌরসভার সোনাপাহাড় এলাকায় এ কলেজটি অবস্থিত।
এটি একটি মহিলা কলেজ। এটিতে বর্তমানে বিজ্ঞান, মানবিক ও ব্যবসায় শিক্ষা শাখায় একাদশ-দ্বাদশ শ্রেণীতে পড়াশোনার সুযোগ রয়েছে।
মিরসরাই কলেজ

মিরসরাই কলেজ বাংলাদেশের চট্টগ্রাম জেলার মীরসরাই উপজেলার একটি সরকারি কলেজ। এটি ১৯৭৩ সালে স্থানীয় শিক্ষাবিদ এবং সমাজসেবীদের একটি দল দ্বারা প্রতিষ্ঠিত হয়েছিল। যা বাংলাদেশের জাতীয় বিশ্ববিদ্যালয়ের সাথে অধিভুক্ত।
বাংলাদেশের চট্টগ্রাম জেলার অন্তর্গত মীরসরাই পৌরসভায় এ কলেজটি অবস্থিত।
১৯৭৩ সালে প্রতিষ্ঠানটি প্রতিষ্ঠিত হয়।
কলেজটি জাতীয় বিশ্ববিদ্যালয়ের অন্তর্ভুক্ত। এ কলেজে সহ-শিক্ষা ব্যবস্থা রয়েছে। এটিতে বর্তমানে বিজ্ঞান, মানবিক ও ব্যবসায় শিক্ষা শাখায় একাদশ-দ্বাদশ শ্রেণীসহ ডিগ্রী (বিএ, বিএসএস, বিবিএস, বিএসসি) পর্যায়ে পড়াশোনার সুযোগও রয়েছে।
লোকার্নো আন্তর্জাতিক চলচ্চিত্র উৎসব

লোকার্নো আন্তর্জাতিক চলচ্চিত্র উৎসব সুজারল্যান্ডের লোকার্নোতে অনুষ্ঠিত একটি আন্তর্জাতিক চলচ্চিত্র উৎসব। এটি ১৯৪৬ সালে প্রবর্তিত হয় এবং প্রতি বছর আগস্ট মাসে অনুষ্ঠিত হয়। ইন্টারন্যাশনাল ফেডারেশন অব ফিল্ম প্রডিউসার্স অ্যাসসিয়েশন (এফআইএপিএফ) এই উৎসবের আয়োজন করেন।
এই উৎসবের সর্বোচ্চ পুরস্কার হল স্বর্ণ চিতা। এটি আন্তর্জাতিক প্রতিযোগিতায় শ্রেষ্ঠ চলচ্চিত্রের জন্য প্রদান করা হয়। অন্যান্য পুরস্কারের মধ্যে রয়েছে অসাধারণ কর্মজীবনের জন্য চিতা সম্মান এবং দর্শকদের পছন্দের চলচ্চিত্রের জন্য প্রিঁ দ্যু পাবলিক ইউবিএস পুরস্কার।
লোকার্নো আন্তর্জাতিক চলচ্চিত্র উৎসব ১৯৪৬ সালের ২৩ আগস্ট লোকার্নোর গ্র্যান্ড হোটেলে জিয়াকোমো জেন্টিলোমো পরিচালিত "ও সোল মিও" চলচ্চিত্রের প্রদর্শনী দিয়ে যাত্রা শুরু করে। তিন মাসেরও কম সময়ের মধ্যে ১৫টি চলচ্চিত্র নিয়ে প্রথম আয়োজন করা হয়। প্রথম আয়োজনে মার্কিন ও ইতালীয় চলচ্চিত্র নিয়ে আয়োজন করা হয়, যার মধ্যে ছিল রবার্তো রসেলিনির "রোম, ওপেন সিটি", রেনে ক্লেয়ার পরিচালিত "অ্যান্ড দেন দেয়ার ওয়্যার নান", বিলি ওয়াইল্ডার পরিচালিত "ডাবল ইনডেমনিটি" ও হেনরি কিং পরিচালিত "দ্য সং অব বের্নাদেত্তে"।
।* শ্রেষ্ঠ পরিচালক - শ্রেষ্ঠ পরিচালনার জন্য।
নিউ ইয়র্ক চলচ্চিত্র উৎসব

নিউ ইয়র্ক চলচ্চিত্র উৎসব মার্কিন যুক্তরাষ্ট্রে নিউ ইয়র্ক সিটিতে অনুষ্ঠিত একটি বাৎসরিক চলচ্চিত্র উৎসব। প্রতি বছর শরতে এই উৎসবের আয়োজন করে ফিল্ম সোসাইটি অব লিংকন সেন্টার। লিংকন সেন্টারের সভাপতি উইলিয়াম শুম্যানের সহযোগিতায় রিচার্ড রৌড ও অ্যামোস ভোজেল ১৯৬৩ সালে এই উৎসবের প্রচলন করে। এটি এখন পর্যন্ত সবচেয়ে বেশি সময় ধরে প্রচলিত এবং মার্কিন যুক্তরাষ্ট্রের সবচেয়ে মর্যাদাসম্পন্ন চলচ্চিত্র উৎসব।
২০১৩ সাল থেকে এই উৎসব আয়োজনের পরিচালক কেন্ট জোন্স। ২০১৬ সাল পর্যন্ত প্রধান সিলেকশন কমিটির সদস্য হলেন কেন্ট জোন্স (সভাপতি); ডেনিস লিম, প্রোগ্রামিং পরিচালক; ফ্লোরেন্স আলমোজিনি, প্রোগ্রামিং সহকারী পরিচালক; অ্যামি টাউবিন, সমন্বয়কারী সম্পাদক; আর্টফোরাম ও ফিল্ম কমেন্ট; এবং গ্যাভিন স্মিথ, উপদেষ্টা।
প্রধান শাখায় চলচ্চিত্রের বর্তমান অবস্থা উপস্থাপনের জন্য ২৫-৩০টি চলচ্চিত্র প্রদর্শিত হয়। এই শাখায় প্রধান আন্তর্জাতিক আর্ট হাউজের চলচ্চিত্র থেকে শুরু করে উৎসব সার্কিট, নতুন আবিষ্কার, ও স্টুডিও রিলিজ প্রদর্শিত হয়। স্টুডিও চলচ্চিত্রগুলো অনুষ্ঠানের উদ্বোধনী রাত, মধ্য রাত ও শেষ রাতে প্রদর্শিত হয়। এছাড়া এই শাখায় স্বল্পদৈর্ঘ্য চলচ্চিত্রও প্রদর্শিত হয়।
এই শাখায় ১০-১৫টি প্রামাণ্যচিত্র প্রদর্শিত হয়।
শিকাগো আন্তর্জাতিক চলচ্চিত্র উৎসব

শিকাগো আন্তর্জাতিক চলচ্চিত্র উৎসব মার্কিন যুক্তরাষ্ট্রের শিকাগোতে অনুষ্ঠিত বাৎসরিক চলচ্চিত্র উৎসব। এটি প্রতি বছর হেমন্তে অনুষ্ঠিত হয়। ১৯৪৬ সালে মাইকেল কুৎজা এই উৎসবের প্রবর্তন করেন, যা এখন পর্যন্ত উত্তর আমেরিকার সবচেয়ে দীর্ঘ সময় ধরে প্রচলিত প্রতিযোগিতামূলক চলচ্চিত্র উৎসব। এই উৎসবের অংশ হিসেবে রয়েছে আন্তর্জাতিক প্রতিযোগিতা, নতুন পরিচালকদের প্রতিযোগিতা, প্রামাণ্যচিত্র উৎসব, কৃষ্ণাঙ্গ বিষয়ক, আমেরিকার চলচ্চিত্র, ও রিল নারী।
শিকাগো চলচ্চিত্র উৎসবের আন্তর্জাতিক কর্মসূচী শুরু হয় ২০০৩ সালে। বিদেশী চলচ্চিত্রসমূহ জুলাই থেকে সেপ্টেম্বর পর্যন্ত সপ্তাহজুড়ে সারা শহরে প্রদর্শিত হয়।
ইউরোপীয় ব্যাংকিং কর্তৃপক্ষ

ইউরোপীয় ব্যাংকিং কর্তৃপক্ষ ("ইউরোপীয়ান ব্যাংকিং অথরিটি") বা ই.বি.এ. ইউরোপিয়ান ইউনিয়নের (ইইউ) এরটি সংস্থা, যার সদর দপ্তর লন্ডনে অবস্থিত। এর কার্যক্রম হল ইউরোপীয় দেশগুলোর অর্থনৈতিক ব্যবস্থা ও তার দুর্বলতার "স্ট্রেস টেস্ট" সম্পন্ন করে স্বচ্ছতা বাড়ানো। ইবিএ ১ জানুয়ারি ২০১১ সালে স্থাপিত হয়, যার পূর্ববর্তী নাম ছিল ইউরোপীয় ব্যাংকিং সুপারভাইজার কমিটি ("কমিটি অফ ইউরোপিয়ান ব্যাংকিং সুপারভাইজরস")।
দ্য পার্ক নয়া দিল্লি

দ্য পার্ক নয়া দিল্লি হচ্ছে ভারতের নয়া দিল্লিতে অবস্থিত একটি পাঁচ তারকা হোটেল৷ এটি দ্য পার্ক হোটেল গ্রুপের একটি সম্পত্তি৷ ভারতের রাজধানী ও অন্যতম ব্যস্ত শহর দিল্লিতে অবস্থিত অন্যান্য পাঁচ তারকা হোটেলের পাশাপাশি এ হোটেলটিও একটি সুপরিচিত হোটেল৷
হোটেলটি ভারতের নয়া দিল্লির ১৫ নং পার্লামেন্ট স্ট্রিট এ অবস্থিত৷ এটি ইন্দিরা গান্ধী ইন্টারন্যাশনাল এয়ারপোর্ট হতে প্রায় ১৬ কিলোমিটার এবং রেলওয়ে স্টেশন হতে প্রায় ২ কিলোমিটার দূরে অবস্থিত৷
দ্য পার্ক নয়া দিল্লি হোটেল এর কার্যক্রম শুরু হয় ১৯৮৭ সালে৷ এর অভিভাবক কোম্পানি হচ্ছে দ্যা পার্ক হোটেলস লিমিটেড৷ দ্যা পার্ক হোটেলস গ্রুপ প্রতিষ্ঠিত হয় ১৯৬৭ সালের ১ নভেম্বর৷ হোটেল গ্রুপটির প্রধান কার্যালয় ভারতের পশ্চিমবঙ্গ রাজ্যের কলকাতা শহরে অবস্থিত৷ এর প্রতিষ্ঠাতা হলেন পরলোকগত সুরেন্দ্র পাল৷ সুরেন্দ্র পাল এর মৃত্যুর পর ১৯৯০ সালে তার কন্যা প্রিয়া পাল এ পারিবারিক হোটেল ব্যবসার দায়িত্ব গ্রহণ করেন৷
১১ তলা বিশিষ্ট হোটেলটিতে ২২০ টি কক্ষ রয়েছে৷ হোটেলটির বর্তমান চেয়ারপার্সন প্রিয়া পাল ডিজাইন কিংবদন্তি স্যার টেরেন্স কনরনের সহযোগিতায় আধুনিক ও প্রাচীন ঐতিহ্যের সংমিশ্রনে হোটেলটির ডিজাইন করেন৷ হোটেলের বাইরের আকৃতি কিছুটা বক্রাকৃতি৷ হোটেলটির বাইরের ডিজাইন এবং ইন্টেরিয়র ডিজাইন এর ক্ষেত্রে মাটি, পানি, বায়ু, অগ্নি এবং শূন্য এ পাঁচটি উপাদানের ধারণা প্রয়োগ করা হয়েছে৷ হোটেলটির বিভিন্ন স্থানে স্বচ্ছ কাঁচের আবরণ ব্যবহার করা হয়েছে৷
হোটেলটি এর রেস্টুরেন্ট এর জন্য পরপর ৩ বছর “দ্য বেস্ট ইন্ডিয়ান রেস্টুরেন্ট” এর পুরস্কার লাভ করে৷
হোটেলটি “ইন্ডিয়া’স বেস্ট বিজনেস হোটেল বাই ট্রাভেল+লেইসার, ইন্ডিয়া এন্ড সাউথ এশিয়া” পুরস্কারও লাভ করেছে৷
নাজমুন আরা সুলতানা

নাজমুন আরা সুলতানা (জন্ম: ৮ জুলাই, ১৯৫০) বাংলাদেশের একজন নারী বিচারক যিনি বাংলাদেশের হাইকোর্ট ও সুপ্রীম কোর্টে আপিল বিভাগের প্রথম নারী বিচারপতি হিসাবে প্রখ্যাত। এছাড়াও তিনি বাংলাদেশের প্রথম নারী মুনসিফ (সহকারী জজ) এবং জেলা জজ। তিনি ২০১৭ সালের ৭ জুলাই অবসরে যান।
নাজমুন আরা সুলতানা ১৯৫০ সালের ৮ জুলাই মৌলভীবাজারে জন্মগ্রহণ করেন। তার পিতার নাম আবুল কাশেম মঈনুদ্দীন ও মাতার নাম বেগম রশীদা সুলতানা দীন। তার ১১ বছর বয়সে পিতা মারা যান। তার মা ছিলেন ময়মনসিংহ রাধাসুন্দরী গার্লস হাই স্কুলের শিক্ষিকা এবং একজন চিত্রশিল্পী।
নাজমুন আরা সুলতানা ময়মনসিংহের বিদ্যাময়ী সরকারি উচ্চ বিদ্যালয় থেকে ১৯৬৫ সালে এসএসসি পাস করেন। ১৯৬৭ সালে মুমিনুন্নেসা উইমেন্স কলেজ থেকে এইচএসসি পাশ করেন। বিএসসি ডিগ্রি অর্জন করেন আনন্দমোহন কলেজ থেকে ১৯৬৯ সালে। পরবর্তীতে তিনি ময়মনসিংহের মোমেনশাহী ল কলেজে ভর্তি হন। নানা প্রতিকূলতার মধ্যদিয়ে তার প্রগতিমনা মায়ের উৎসাহ আর সমর্থনে ১৯৭২ সালে তিনি এলএলবি পাস করেন।
১৯৭২ সালের জুলাই মাসে নাজমুন আরা সুলতানা ময়মনসিংহ জেলা আদালতে আইনজীবী হিসেবে নিয়োগ পান। সেই সময়ে স্বাধীন বাংলাদেশে নারীদের বিচারক হওয়া হওয়ার বিধান ছিল না। ১৯৭৪ সালে এই আইন তুলে নেওয়া হয়। পরবর্তীতে ১৯৭৫ সালের ২০ নভেম্বর বিসিএস পরীক্ষায় উত্তীর্ণ হয়ে বিচার বিভাগের মুনসিফ হিসেবে যোগদান করেন নাজমুন আরা সুলতানা। নিম্ন আদালতে দেশের প্রথম নারী বিচারক হিসেবে নাজমুন খুলনা, নারায়ণগঞ্জ ও টাঙ্গাইলে দায়িত্ব পালন করেন। সাব-জজ হিসেবে দায়িত্ব পান ১৯৮২ সালে। কয়েক দফা পদোন্নতির পর ১৯৯১ সালে ব্রাহ্মণবাড়িয়ায় জেলা জজ হন। জেলা জজ হিসেবে ৯ বছর কাজ করার পর তিনি ২০০০ সালের ২৮ মে বাংলাদেশ হাইকোর্টের অতিরিক্ত বিচারপতি হিসেবে নিয়োগ পান এবং দুই বছর পর হাইকোর্টে স্থায়ীভাবে যোগদান করেন।
হাইকোর্টে স্থায়ীভাবে যোগদানের ৯ বছর পর ২০১১ সালের ২৩ ফেব্রুয়ারি সুপ্রীম কোর্টের আপিল বিভাগের প্রথম নারী বিচারপতি হিসেবে শপথ নেন। এর দুই বছর পর ২০১৩ সালের ১ এপ্রিল তৎকালীন প্রধান বিচারপতি মো. মোজাম্মেল হোসেন তাকে আপিল বিভাগের একটি বেঞ্চের নেতৃত্ব দেন ।
নাজমুন আরা সুলতানা নারী বিচারকদের সংগঠন বাংলাদেশ উইমেন জাজেস অ্যাসোসিয়েশনের (বিডব্লিউজেএ) প্রতিষ্ঠা করেন । এছাড়া তিনি আন্তর্জাতিক নারী আইনজীবী সংস্থায় দু’বার সাধারণ সম্পাদকের দায়িত্ব পালন করেন। এছাড়াও তিনি ইন্টারন্যাশনাল অ্যাসোসিয়েশন অব ওমেন জাজেসের সেক্রেটারি ইন্টারন্যাশনাল অ্যাসোসিয়েশন অব ওমেন জাজেসের অন্যতম পরিচালক। 
নাজমুন আরা সুলতানা হাইকোর্টে অনেক রায় দিয়েছেন। এর মধ্যে ফতোয়া অবৈধ বিষয়ক রায়টি ছিল বেশি আলোচিত। ২০০১ সালের ১ জানুয়ারি ফতোয়াকে অবৈধ ও আইনগত কর্তৃত্ববহির্ভূত ঘোষণা করে রায় দেন। এছাড়াও তার দেওয়া উল্লেখযোগ্য রায়সমূহ হলো সাবেক প্রধানমন্ত্রী বিএনপি চেয়ারপারসন বেগম খালেদা জিয়ার সেনানিবাসের বাড়ির মামলা, চারদলীয় জোট সরকার আমলে বাদপড়া ১০ বিচারপতির মামলা, নির্দলীয় তত্ত্বাবধায়ক সরকার সংবলিত সংবিধানের ত্রয়োদশ সংশোধনী এবং উচ্চ আদালতের বিচারকদের অপসারণবিষয়ক সংবিধানের ষোড়শ সংশোধনী মামলার রায়।
১৯৭৫ সালে বাংলাদেশ ইস্পাত ও প্রকৌশল করপোরেশন এর সচিব কাজী নুরুল হককে বিয়ে করেন নাজমুন আরা সুলতানা। তাদের দুই ছেলে রয়েছে। তাদের বড় ছেলের নাম কাজী সানাউল হক উপল আর ছোট ছেলে এহসানুল হক সূর্য। 
২০১৭ সালের ৬ জুলাই অবসর গ্রহণ করেন নাজমুন আরা সুলতানা।
তুর্কি–ইতালীয় যুদ্ধ

তুর্কি–ইতালীয় যুদ্ধ (, যেটি ইতালিতে "Guerra di Libia" বা "লিবীয় যুদ্ধ" নামে পরিচিত) ছিল ১৯১১ সালের ২৯ সেপ্টেম্বর থেকে ১৯১২ সালের ১৮ অক্টোবর পর্যন্ত ইতালি ও অটোমান সাম্রাজ্যের মধ্যে সংঘটিত একটি যুদ্ধ। এই যুদ্ধের ফলে ইতালি অটোমান সাম্রাজ্যের কাছ থেকে ত্রিপোলিতানিয়া ও দোদেকানিজ দ্বীপপুঞ্জ দখল করে নেয়। দখলকৃত ত্রিপোলিতানিয়া পরবর্তীতে ইতালীয় লিবিয়া নামে পরিচিত হয়।
এই যুদ্ধটির পরিসর ক্ষুদ্র হলেও এটি প্রথম বিশ্বযুদ্ধের একটি অন্যতম কারণ হিসেবে বিবেচিত হয়। কারণ, এই যুদ্ধে ইতালীয়দের নিকট তুর্কিদের শোচনীয় পরাজয় বলকান অঞ্চলে উগ্র জাতীয়তাবাদের বিস্তার ঘটায়। অটোমান সাম্রাজ্যের সামরিক দুর্বলতার সুযোগে ইতালির সঙ্গে অটোমানদের যুদ্ধ শেষ হওয়ার আগেই বলকান লীগ অটোমান সাম্রাজ্যের ওপর আক্রমণ চালায় এবং প্রথম বলকান যুদ্ধের সূচনা ঘটায়।
১৮৭৭–১৮৭৮ সালের যুদ্ধে রাশিয়ার নিকট তুরস্কের পরাজয়ের পর ১৮৭৮ সালে অনুষ্ঠিত বার্লিন কংগ্রেসে ইতালি অটোমান-নিয়ন্ত্রিত লিবিয়ার ওপর কর্তৃত্ব দাবি করে। এসময় যুক্তরাজ্য ও ফ্রান্স যথাক্রমে অটোমান-নিয়ন্ত্রিত তিউনিসিয়া ও সাইপ্রাস দখল করে নিলে ইতালীয় কূটনীতিকরা সম্মেলনে এ ব্যাপারে তাঁদের সরকারের আপত্তির প্রতি ইঙ্গিত করেন। ফরাসিরা জবাব দেয় যে, অটোমান-নিয়ন্ত্রিত ত্রিপোলির ওপর ইতালির কর্তৃত্ব মেনে নিতে তারা প্রস্তুত। ১৯০২ সালে ইতালি ও ফ্রান্স একটি গোটন চুক্তিতে স্বাক্ষর করর এবং চুক্তির মাধ্যমে একে অপরকে ত্রিপোলিতানিয়া ও মরক্কোয় ইচ্ছেমতো হস্তক্ষেপ করার স্বাধীনতা প্রদান করে। কিন্তু ইতালীয় সরকার এ সুযোগের সদ্ব্যবহার করতে গড়িমসি করে এবং পরবর্তী বছরগুলোতে লিবিয়ার ভূগোল ও সম্পদ সম্পর্কে তাদের জ্ঞান সীমিতই থেকে যায়।
ইতালীয় প্রচারমাধ্যম ১৯১১ সালের মার্চের শেষদিকে লিবিয়া আক্রমণের সমর্থনে একটি বড় ধরনের প্রচারাভিযান আরম্ভ করে। তারা কল্পিতভাবে লিবিয়াকে খনিজসম্পদে সমৃদ্ধ, পানিসমৃদ্ধ এবং মাত্র ৪,০০০ অটোমান সৈন্য দ্বারা সুরক্ষিত বলে বর্ণনা করে। তারা লিবিয়ার জনসাধারণ অটোমানদের প্রতি শত্রুভাবাপন্ন ও ইতালীয়দের প্রতি বন্ধুসুলভ বলেও প্রচারণা চালায়। সম্ভাব্য আক্রমণাভিযানটি কেবল "সামরিক কুচকাওয়াজে"র চেয়ে একটু বেশি হবে বলে তারা মত প্রকাশ করে।
ইতালীয় সরকার প্রথমদিকে দ্বিধান্বিত ছিল, কিন্তু সেবছরের গ্রীষ্মে তারা আক্রমণের প্রস্তুতি গ্রহণ করে এবং প্রধানমন্ত্রী জিওভান্নি জিওলিত্তি লিবিয়ায় সম্ভাব্য আক্রমণের বিষয়ে অন্যান্য ইউরোপীয় শক্তিগুলোর মনোভাব যাচাই করেন। ইতালীয় জনমতের ওপর সমাজতান্ত্রিক দলের ব্যাপক প্রভাব ছিল। কিন্তু দলটি বিরোধী দলে ছিল এবং এই বিষয়ে নিজেরাও দ্বিধাবিভক্ত ছিল। দলটি অকার্যকরভাবে লিবিয়ায় সামরিক হস্তক্ষেপের বিরুদ্ধে কাজ করে। ইতালির ভবিষ্যৎ ফ্যাসিবাদী নেতা বেনিতো মুসোলিনি এসময় একজন বামপন্থী সমাজতন্ত্রী ছিলেন এবং শক্তভাবে যুদ্ধবিরোধী অবস্থান গ্রহণ করেন। গায়েতানো সালভেমিনি এবং লিওনে কায়তানি ইতালীয় সংসদেও অনুরূপভাবে যুদ্ধের বিরোধিতা করেন।
সহকারী পুলিশ সুপার

সহকারী সুপার অথবা সহকারী পুলিশ সুপার, ব্রিটিশ সাম্রাজ্যের পুলিশ বাহিনীর তৎকালীন সময়ে ব্যবহৃত একটি পদবি। তবে তৎকালীন সময়ে একজন ইউরোপীয় পুলিশ কর্মকর্তা হিসেবে এটি সর্বনিম্ন পদবি হিসেবে গণ্য করা হত। বিংশ শতাব্দীর দিকে এই পদবির ব্যবহার ইউরোপের বাহিরেও লক্ষ্য করা যায়। তবে এখনও এই পদবির ব্যবহার কমনওয়েলথ, দ্যা রয়্যাল ক্যানাডিয়ান মাউন্টেড পুলিশ ও স্কটল্যান্ড ইয়ার্ডে দেখতে পাওয়া যায়। সহকারী পুলিশ সুপার পদবিটি পুলিশ পরিদর্শক বা ইন্সপেক্টরের থেকে উপরে এবং পুলিশ সুপারের থেকে নিচে।
সহকারী পুলিশ সুপার পদবিটি ভারতেও ব্যবহার করা হয়। এই পদবিটি ভারতীয় পুলিশ সেবার মাধ্যমে জনগনকে প্রদান করা হয়ে থাকে। সহকারী পুলিশ সুপার পদবিটি একটি শিক্ষানবিশকালীন পদ যা SVPNPA এর প্রশিক্ষণের সময়ে প্রযোজ্য থাকে।
দ্যা রয়্যাল বাহামাস পুলিশে এই পদবিটি পরিদর্শকের পদের চেয়ে উচ্চতর হিসেবে গন্য করা হয়। সেখানে একজন এএসপি তার কাঁধে তিনটি বাথ স্টার পরিধান করেন।
সহকারী পুলিশ সুপার পদবিটির জন্য যোগ্য ব্যাক্তির নিয়োগ নাইজেরিয়াতে পুলিশের উচ্চতর পর্যায় থেকে চূড়ান্ত হয়ে থাকে। পুলিশ কমিশনার পরিদর্শকদের মধ্য থেকে যোগ্যতর ব্যক্তিকে এই পদের জন্য নিয়োগ দিয়ে থাকেন। এই পদটি সেখানে সরাসরি উপ পুলিশ সুপারের নিচের একটি পদ এবং এটি সেখানকার পুলিশ প্রশাসনের ষষ্ঠ নিম্নতর পদ, যা পুলিশের পরিদর্শক, মেজর সার্জেন্ট, সার্জেন্ট, কর্পোরাল এবং কন্সটেবল পদ্গুলির চাইতে উচ্চতর পদ।
বাংলাদেশে বিসিএস বা বাংলাদেশ সিভিল সার্ভিস পরীক্ষায় উত্তীর্ণকারীরা সরাসরি এবং পুলিশের পরিদর্শকের থেকে পদোন্নতি পেয়ে এই পদে আসতে পারেন।আইন প্রয়োগের জন্য বাংলাদেশ সরকারের অন্যতম সবচেয়ে গুরুত্বপূর্ণ প্রতিষ্ঠান হলো পুলিশ প্রশাসন। এ প্রতিষ্ঠানে এন্ট্রি লেভেলের সর্বোচ্চ পদ হলো অ্যাসিস্ট্যান্ট সুপারিনটেনডেন্ট অফ পুলিশ। এ পদমর্যাদার প্রায় দুই-তৃতীয়াংশ নিয়োগ হয় বিসিএস পুলিশ ক্যাডারের মাধ্যমে। আর বাকি এক-তৃতীয়াংশ পদে যোগ্যতাসম্পন্ন ইন্সপেক্টর বা পুলিশ পরিদর্শকরা পদোন্নতি প্রাপ্ত হন। বিসিএস পুলিশ ক্যাডারে নিয়োগের কিছুদিন পরই এএসপিরা বডিগার্ড ও গাড়ি পেয়ে থাকেন। বিসিএস পরীক্ষার্থীদের প্রায় সবার পছন্দের তালিকায় উপরের দিকে থাকে এ ক্যাডার।
সিঙ্গাপুরেও পুলিশের এই পদ লক্ষ্য করা যায়। শিক্ষাগত যোগ্যতার ভিত্তিতে একজন নব্য ক্যাডেট পরিদর্শক অথবা সহকারী পুলিশ সুপার যেকোন একটি পদে পদায়িত হতে পারেন।
যামিনী রায় কলেজ

যামিনী রায় কলেজ হল পশ্চিমবঙ্গের বাঁকুড়া জেলার বেলিয়াতোড়ে অবস্থিত একটি গ্রামীণ ডিগ্রি কলেজ। আধুনিক ভারতীয় শিল্পকলার অগ্রণী ব্যক্তিত্ব যামিনী রায় বেলিয়াতোড়ে জন্মগ্রহণ করেছিলেন। তার নামানুসারেই এই কলেজটির নামকরণ করা হয়। এই কলেজে কলা বিভাগে স্নাতক পাঠক্রম চালু রয়েছে। কলেজটি ২০১৬-১৭ শিক্ষাবর্ষ পর্যন্ত বর্ধমান বিশ্ববিদ্যালয় কর্তৃক অনুমোদিত ছিল। বর্তমানে এটি বাঁকুড়া বিশ্ববিদ্যালয় কর্তৃক অনুমোদিত।
গোয়ালতোড় যামিনী রায় কলেজ বিশ্ববিদ্যালয় মঞ্জুরি কমিশন (ইউজিসি) কর্তৃক অনুমোদিত। ২০১৬ সালে ন্যাক এই কলেজটি "খ" গ্রেড প্রদান করে।
এই কলেজের বিভাগগুলি হল: বাংলা, ইংরেজি, ইতিহাস, সংস্কৃত ও ভূগোল (সাম্মানিক ও সাধারণ পাঠক্রম) এবং অর্থনীতি, রাষ্ট্রবিজ্ঞান ও দর্শন (সাধারণ)।